LITURGI PERKAWINAN BAHASA TOBA ~ Paroki 'MARIA dari GUNUNG KARMEL'\nGEREJA 'MARIA dari GUNUNG KARMEL' TIGALINGGA\n(Pastor dohot Vorhanger manang pangurus Gareja manomu rombongan ni panganten dipintu di Gereja)\nHoras ma di hita saluhutna tarlumobi di hamu na laho manjalo pasu-pasu pardongansaripeon nuaeng. Sai anggiat ma Debata mamasu-masu hita saluhutna.\nAmang Pastor nami na pinarsangapan. Nunga marsitandaan jala nunga masihaholongan ianakhon nami on, ima si ................. dohot si ............... Ala ni i, saonari ro do hami angka natoras nasida i, pasahathon nasida tu Huria ni Jesus Kristus marhite-hite amanta pastor i, jala hupangido hami asa rade ma amanta pastor mamasu-masu nasida marguru tu angka ruhut-ruhut nang hasomalon ni huria Katolik.\nMauliate ma dihamu, disude haporseaon muna pasahathon nasida nadua on asa diresmihon pardongansaripeon nasida di bagasan Huria Katolik. Sai anggiat ma Debata mamasu-masu hita saluhutna tarlumobi nasida nadua on: Dibagasan goar ni Ama, dohot Anak, dohot Tondi Porbadia.\nSaonari dibagasan haporseaon, rap udur ma hita masuk tu bagas joro ni Debata laho mangulahon ulaon Pamasu-masuon Pardongansaripeon na badia i.\n3. Ende Pamungkaan\n4. Tanda Silang dohot Hata Huhuasi\nDibagasan goar ni Ama, dohot Anak, dohot Tondi Porbadia.\nHagogoon ni Tuhanta Jesus Kristus, holong ni roha ni Debata dohot parsaoran ni Tondi Porbadia ma, mandongani hamu saluhutna.\nHamu angka dongan nahinaholongan di bagasan Tuhan Jesus Kristus, donganta si ....................... Dohot si ............................ On,saonari laho mangaresmihon pardongansaripeon ni nasida, ima di na laho manjalo pasu-pasu pardongansaripeon. Dibahen i, andorang so ta mulai ulaon na badia on, hohom ma hita satongki, mardongan haporseaon, tapasada pingkiran dohot rohanta, jala tatopoti ma dosa dohot hahuranganta asa tama jala tao hita parsidohot diulaon on, jala mangido pasu-pasu tu hita tarlumobi di donganta na dua on.\n......................... (Hohom satongkin).................................\nAhu marhatopothon tu Debata Nasunhinagogo, nang tu hamu pe ale angka dongan, paboa naung mardosa situtu do ahu, marhitehite pingkiran, hata, ulaon dohot lan hahurangan.\nDibahen salanghu, salanghu, salanghu na umbalga.\nDibahen i, huelek-elek Maria nabadia, na tongtong nasohabubuhan, angka surusuruan dohot angka nabadia, nang hamu pe ale angka dongan, asa ditangianghon hamu ahu tu Tuhan Debatanta i.\nSai marasi ni roha ma Debata na sunhinagogo i di hita, sai disesa Ibana ma angka dosanta, jala ditogu-togu ma hita tu hangoluan na tong-tong.\n5. Ale Tuhan Asi RohaM di hami (Dijahahon manang diendehon)\nP. Tuhan Jesus Kristus, Ho do Hata i na sian Debata na boi paluahon hami.\nS. Ale Tuhan asi rohaM di hami.\nP. Dipargogoi jala dipalua Ho hami sian nasa na jahat.\nS. Ale Kristus asi rohaM di hami.\nP. Diparmudu-mudu Ho do hami asa boi huhaholongi hami Debata jala\nmarhabasamon songon Ho sandiri.\n6. Hamuliaon (ndang ingkon adong)\n7. Tangiang Pamungkaan\nAle Debata Sitompa dohot Sipalua hami, mauliate ma hupasahat hami tu Ho, ala nunga olo Ho mandongani jala mangajari hami rap dohot dongan nami si …………………… dohot si ……………………on sahat tu ombas on. Ale Tuhan, sai sesa ma sude angka dosa nami dohot angka hasalaan nami, asa tama hami ro tu joloM pasahathon hamuliateon ni roha nami jala pasangaphon mamuji goarMu, huhut mangido pasu-pasu dohot asiM tu dongan nami on. Ai Ho do paojakhon jala na mangatur ruhur ni pardongansaripeon bahen hatuaon di hajolmaon songon tanda hasadaon ni Kristus dohot huriaNa i. Sai anggiat ma marhite-hite on, lam diantusi nasida ma hahiason ni ngolu pardongansaripeon i di tingki las ni roha manang di tingki hasusaan. Sai anggiat ma dilehon Ho tu nasida angka anak dohot boru na tau palashon huhut pasonanghon roha nasida. Marhite-hite Kristus Tuhan nami.\n8. Panjahaon I 1Musa 2:18-24\nDungi ninna Debata Jahowa ma: Ndang jadi punjung jolma i; Hubahen ma di ibana sada pangurupina bahen donganna. Ai dung sun dijadihon Debata Jahowa sian tano i nasa binatang di ladang ro di sude pidong angka na martonga-tonga langit ditogihon mai tu si Adam, asa diida manang beha goaranna; jala ia i dibahen si Adam goar ni nasa na marhosa laos i do goarna. Jadi dibahen si Adam ma goar ni nasa pahan-pahanan ro di pidong angka na martonga-tonga langit dohot nasa na manggulmit di tano on. Alai anggo di si Adam ndang adong jumpang pangurupi bahen donganna. Dung i tarlalap modom ma si Adam dibahen Debata Jahowa, jadi dienet ma sada sian rusukna, jala dilangkophon sibuk tu pambuatanna i. Dungi dipauli Debata Jahowa rusuk na binuatna i sian si Adam, bahen boru-boru, jala ditogu ibana tu si Adam. Dung i ninna si Adam ma: On do sahali holi sian angka holiholingku, jala sibuk sian sibukku; goaron ma ibana: jolma ni baoa, ala sian baoa do ibana binuat. Dibahen i tadinghonon ni baoa do amana dohot inana mandongani\njolmana, jadi sada sibuk nasida.\nTatangihon ma hata ni Debata na nienet sian Buku ni si Paulus tu ruas na di Efesus ( 5:2.21-33 ):\nJala parangehon hamu ma haholongon i songon Kristus i, na manghaholongi hamu jala dilehon do diriNa humongkop hita, gabe silua jala pelean bahen uap na hushus tu Debata.\nMarsioloan ma hamu sian biar ni roha muna mida Kristus. Dioloi angka parompuan ma baoana be, songon pangoloi di Tuhan! Ai baoa i do ulu ni pardihutana, songon Kristus ulu ni huria i; laos Sipangolu daging i do Ibana. Alai songon pangoloion ni huria di Kristus i, songon i ma angka parompuan maradophon baoana be di na saluhutna. Hamu angka baoa, haholongi hamu ma pardihuta muna be songon Kristus, na manghaholongi huria i jala dilehon do diriNa humongkopsa; asa diparbadiai, dung diiasi marhite-hite na mandidihon aek di bagasan Hata i. Jala sangap do dipadiri di Ibana huria i, so marlindang, so marhalingking, manang marhahurangan dia pe, asa badia tahe jala so hasurahan. Songon i do patut haholongan ni angka baoa pardihutana be, songon danging na sandiri, na mangkhaholongi pardihutana, dirina do na hinaholonganna disi. Ndang dung dihosomi jolma daging na, diparmudu-mudu do jala dipainuinu, songon pambahen ni Kristus tu huria i. Ai ruas ni dagingNa do hita. “Ala ni i, tadingkonon ni halak do amana dohot inana, mangangkupi dongan saripena; jala gabe sada daging do nasida na dua i”. Tung na balga do hahomion on; alai tu Kristus dohot tu huria i huhonahon. Alai sandok ganup hamu, masihaholongi pardihutana be songon dirina, alai dihabiari parompuan i ma baoana!\nTatangihon ma hata ni Debata na nienet sian Buku ni si Paulus tu ruas na di Kolose 3:12-16\nSabarlah kamu seorang terhadap yang lain, dan ampunilah seorang akan yang lain apabila yang seorang menaruh dendam terhadap yang lain, sama seperti Tuhan telah mengampuni kamu, kamu perbuat jugalah demikian. Dan di atas semuanya itu: kenakanlah kasih, sebagai pengikat yang mempersatukan dan menyempurnakan. Hendaklah damai sejahtera Kristus memerintah dalam hatimu, karena untuk itulah kamu telah dipanggil menjadi satu tubuh. Dan bersyukurlah.\n(Panjahaon na asing na boi dipangke : Rom 2:1-2.9-18; Kol 3:12-17;\n9. Psalmen Hatopan / Ende Antar ni Panjahaon (dipillit ma ende na hombar tu si)\nPastor : Naung pinadomi ni Debata, Ndang jadi sirangon ni jolma.\n11. Barita Nauli (19:3-6).\nTatangihon ma Barita Nauli ni Jesus Kristus na pinatomu-tomu ni si Mateus.\nDi sada tingki ro ma angka Parise mangunjuni Ibana, ninna do: “Beha, na jadi do sirangkonon ni baoa jolmana, asal adong alana?” Alai ninna ma mangalusi nasida: “Ndang dung dijaha hamu haroha: Sian mulana i do ditompa Panompa i nasida baoa dohot boru-boru? Ai didok do: “Dibahen i, tadingkonon ni baoa do amana dohot inana, laho patupahon dirina tu dongan saripena, gabe sada dagingdo nasida na dua i”. Asa ndada dua be nasida, tung sada daging do. On pe, naung pinadomu ni Debata, ndang jadi siranghonon ni jolma.\nDung i patoluarihon, adong ma na marbagas di huta Kana na diluat Galilea, jala disi ma ina ni Jesus. Alai dohot ma Jesus raphon angka siseanNa dipio tu pesta i. Jadi dung hurangan anggur nasida, ninna ina ni Jesus ma mandok Ibana: “Ndang adong anggur ni nasida!” Alai ninna Jesus ma mandok ibana: “Marhua ho tu Ahu inang? Ndang dope ro tingkingKu!” Dungi ninna inanai ma mandok angka parhobas: “Manang dia dohononNa tu hamu, bahen hamu ma!” Alai mangihuthon adat parburian ni halak Jahudi, adong ma disi onom gunsi (hudon batu), siat-siat dua ro di tolu poting. Dung i ninna Jesus ma mandok nasida: “Gohi hamu ma angka gunsi on aek!” Jala gok situtu ma dibahen. Laos didok muse tu nasida: “Tahui hamu ma sian i, dung i boan hamu ma tu induk muna!” . Jadi diboan nasida ma. Alai didai induk ni angka parhobas i ma aek i, naung gabe anggur, jala ndang diboto haroroanna, ai holan angka parhobas na manahui aek i do umbotosa, gabe dijou ma pangoli i. Jadi ninna ma mandok ibana: “Saluhut jolma mangalehon parjolo anggur na dumenggan; dung butong halak, asa dilehon na humurang. Ia ho, dipeop ho do anggur na dumenggan ro di nuaeng!” Asa i ma tanda na parjolo, na binahen ni Jesus di huta Kana na di Galilea, papatarhon hasangaponNa i, gabe porsea ma angka siseanNa di Ibana.\nHamu na dua; .......................dohot ho...........................na ro tu jolo nami nuaeng, aha do na pinangido ni roha muna sian Huria ni Debata?\nAmang pastor na hinahormatan, mardomu tu hata ni Tuhan sandiri, hami na dua nunga satahi jala sahata naeng sapanghilalaan dohot saparsitaonon saleleng hami mangolu. Jala ala ni i, saonari hupangido hami rade ni roha muna laho mangarasmihon, jala mamasu-masu hami gabe sada ripe mangihuthon adat dohot aturan ni Huria Katolik.\nMauliate ma disangkap muna nauli i. Alai andorang soi, manungkun ma jolo ahu tu pangula ni huria dohot angka saksi.\nHamu amang pangula ni huria na hinahormatan, hamu do wakil ni hurianta on, boha pandapot dohot parbinotoan muna taringot tu pangidoan ni si ..................... dohot si ......................on? Jala nunga tangkas diboto hamu naboi nasida on manjalo Sakramen Pardongansaripeon jala ndang adong be ambat-ambat na mardomu tu aturan nang hasomalan ni Huria Katolik?\nP. Huria :\nAmang pastor nami, nahinahormatan. Ahu pangula ni huria di hurianta on marhatutu pangidoan ni angka donganta on. Ala ni i, hupangido hami, asa rade roha muna mangarasmihon jala mamasu-masu pardongansaripeon nasida on mangihuthon angka aturan dohot ruhut nang hasomalan ni huria Karolik. Jala marguru tu pangantusion dohot parbinotoan nami, nunga boi nasida manjalo Sakramen Pardongansaripeon, ala nunga sahata saoloan, jala satahi nasida i di bagasan holong, jala nasida pe nunga paradehon dirina huhut ndang adong be ambat-ambat na boi mangambati pardongansaripeon nasida i. Alai nang pe songon i, dumenggan tasungkun ma jolo angka saksi dohot nasida nadua.\nMauliate ma di hamu amang pangula ni huria nami. Saonari manungkun majolo ahu tu angka saksi. Hamu na saksi nahinahormatan, ndang tung adong be angka ambat-ambat na boi manundati rasmihonon pardongansaripeon ni nasida on, mangihuthon angka aturan dohot ruhut nang hasomalan ni Huria Katolik na binoto muna?\nMarguru tu pangantusion dohot parbinotoan nami, ndang adong be ambat-ambat na boi manundati rasmihonon pardongansaripeon ni nasida on.\nMauliate ma di hamu amang saksi.\n14. Sungkun-sungkun Panangkasion\nAle ..................nunga tutu situtu hamu marsangkap hamu, sian nasa rohamuna paojakhon pardongansaripeon raphon si.............................na dison nuaeng?\nP.Baoa: Songon i do tutu.\nRade do hamu manghaholongi huhut pasangaphon dongan saripemuna on saleleng hamu mangolu?\nP. Baoa: Rade do ahu.\nrade do hamu olo naeng gabe ama na daulat maradophon angka ianakhonmuna, na naeng basabasahonon ni Debata tu hamu, laos manogu-nogu nasida gabe halak Kristen na sintong?\nP. Baoa : Rade do ahu.\nAle ...............nunga tutu situtu hamu marsangkap hamu, sian nasa rohamuna paojakhon pardongansaripeon raphon si.................na dison nuaeng?\nP.Baoa : Songon i do tutu.\n15. Mandok Mauliate, Mangido Maaf dohot Pasu-pasu tu natua-tua na be.\nHamu nadua, dung binahen sungkun-sungkun dohot panangkasion ahu pastor muna mangoloi pangidoan muna i. Alai andurang so huresmihon pardongansaripeon muna on, saonari hulehon ma tu hami tingki asa laho hamu tu natua-tua muna laho mandok mauliate tu sude holong ni nasida na saleleng on, mangido maaf tu sude hasalaan muna tu nasida saleleng on, jala jalo hamu ma pasu-pasu tu nasida. Jadi dihamu natua-tua ni na laho tarpasu-pasu on, andorang so diresmihon pardongansaripeon ni anak dohot boru muna on, jalo hamu ma hata mauliate ni nasida, dohot hata maaf ni nasida, paborhat hamu ma nasida mardongan pasu-pasu muna i.\n16. Padan manang Janji Pardongansaripeon\nHamu na dua, saonari mardongan serep ni roha na ias, jala na polin, di bagasan sangkap nauli, dokhon hamu ma saonari padan pardongansaripeon muna i! Dihamu angka dongan na hinahormatan, jong-jong ma hita manghormati parpadanan ni angka donganta on!\nDijolo ni malim, di jolo ni angka saksi dohot di jolo ni sude hamu na pungu di son, ahu si ...................... manghajongjonghon di bagasan roha na tulus, jala na bulus, ia si ........................ na huririt nuaeng di son, mulai saonari nunga gabe donganhu saripe. Ahu marjanji, huhut marpadan ingkon burju ahu tu ibana, di tingki las ni roha, manang na arsak ni roha, di tingki parlabaan manang harugian, manang di tingki sitaonon pe ahu ingkon manghormati, pasangaphon, jala manghaholongi ibana saleleng ahu mangolu. Songon i ma parjanjian dohot parpadanan on hupadanhon di bagasan goar ni Debata marhitehite Buku Nabadia on.\nDijolo ni malim, di jolo ni angka saksi dohot di jolo ni sude hamu na pungu di son, ahu si ....................... manghajongjonghon di bagasan roha na tulus, jala na bulus, ia si .......................... na mangaririt ahu nuaeng di son, mulai saonari nunga gabe donganhu saripe. Ahu marjanji, huhut marpadan ingkon burju ahu tu ibana, di tingki las ni roha, manang na arsak ni roha, di tingki parlabaan manang harugian, manang di tingki sitaonon pe ahu ingkon manghormati, pasangaphon, jala manghaholongi ibana saleleng ahu mangolu. Songon i ma parjanjian dohot parpadanan on hupadanhon di bagasan goar ni Debata marhitehite Buku Nabadia on.\nAle ..................... ahu mangaririt ho nuaeng jala nunga hupillit ho gabe donganhu saripe. Ahu marjanji huhut marpadan, ingkon tong-tong burju ahu tu ho, ditingki las ni roha, manang arsak ni roha, di tingki adong na uli, manang sitaonon, dohot di tingki pangunjunan pe, saleleng ahumangolu. Songon i ma padan parjanjian on hupadanhon tu ho ale .......................di jolo ni malim, di jolo ni huria, di jolo ni angka saksi, di jolo ni natua-tuanta, di jolo ni angka tondong, dohot ale-alenta, dohot di jolo ni angka dongan na pungu nuaeng di son, di bagasan goar ni Debata marhite-hite Buku Nabadia on.\nAle ........................ nunga diririt ho ahu, jala nunga hupillit ho gabe donganhu saripe. Ahu marjanji huhut marpadan, ingkon tong-tong burju ahu tu ho, ditingki las ni roha, manang arsak ni roha, di tingki adong na uli, manang sitaonon, dohot di tingki pangunjunan pe, saleleng ahu mangolu. Songon i ma padan parjanjian on hupadanhon tu ho ale .......................di jolo ni malim, di jolo ni huria, di jolo ni angka saksi, di jolo ni natua-tuanta, di jolo ni angka tondong, dohot ale-alenta, dohot di jolo ni angka dongan na pungu nuaeng di son, di bagasan goar ni Debata marhite-hite Buku Nabadia on.\nDi bagasan goar ni hurianta, di jolo ni angka saksi dohot di jolo ni sude na pungu di son, huparhatutu do pardongansaipeon muna on, gabe pardongan saripeon na gok, sada sakramen di bagasan Kristus. Hangoluhon hamu ma i, gabe mual ni hagogoon dohot pasu-pasu na manontong di hamuna nadua: ( + ) Dibagasan goar ni Ama, dohot Anak, dohot Tondi Porbadia.\nAle Tuhan, pasu-pasu ma ( + ) angka tin-tin on, na huurasi hami di bagasan goarMu, ajarhon ma tu angka dongan na laho mamangke tin-tin on lapatan dohot tujuan ni i, bahen ma nasida hot dipadanna, tong-tong di bagasan dame , huhut tutu marsihaholongan. Marhite-hite Kristus Tuhan nami.\nAle .................... (Baoa) pamasuk ma tin-tin on jari manis ni dongansaripemu bahen tanda burju ni roha dohot holong mu tu ibana. Di bagasan goarni Ama, dohot Anak dohot Tondi Probadia. Amen.\nP. Baoa :\nAle ................(goar ni boru-boru) jalo ma tin-tin on bahen tanda burju ni rohangku dohot holongku tu ho.\nAle .................... (Boru-boru) pamasuk ma tin-tin on jari manis ni dongansaripemu bahen tanda burju ni roha dohot holong mu tu ibana. Di bagasan goarni Ama, dohot Anak dohot Tondi Probadia. Amen.\nAle .................... (goar ni baoa) jalo ma tin-tin on bahen tanda burju ni rohangku dohot holongku tu ho.\nHamu angka dongan, saonari martangiang ma hita asa dipasu-pasu Debata Boras dohot ulos on na laho pangkeonta laho mamasumasu penangtin.\nAle Tuhan, Ama nami, jala Debata nami; Ho do mual ni nasa pasu-pasu, parhorason, hahipason dohot panggabeon. Tatap ma mardongan asi ni rohaM boras parbue sakti na patandahon pasu-pasu, parhorason, hahipason dohot panggabeon, jala ulos on, na patandahon pangaramotion dohot parlinggomanMu di hami, tarlumobi di angka dongan nami na laho mamangke ulos on. Pasu-pasu ( + ) ma boras dohot ulos on, na naeng pangke on nami laho mamasu-masu nasida nadua. Marhitehite Kristus Tuhan nami.\n1. Molo mangadati: Pastor mangido asa parboru mangampehon Ulos Hela tu na tarpasu-pasu.\n2. Molo ndang mangadati: Boi do ra Pastor mangido asa Paranak dohot parboru mangampehon Ulos Holong tu na tarpasu-pasu. Alana anggo di ulaon Huria manang di gareja ndang dos i dohot ulaon di alaman, ima ulos i ndang ulos hela, alai ulos Huria. Jadi molo tung pe ulos naung dipasu-pasu i diamehon tu abarani na tarpasu-pasu, na diampehon disi ima pasu-pasu ni Debata do, na dipataridahon ulos naung dipasu-pasu malim.\n3. Manang pastor manguloshon ulos naung dipasu-pasu i tu pengantin, alai asing ma nian sian ulos hela nalaho di pangke di alaman. Jadi ulos khusus ma nian nadipatupa na marulaon )\nJalo ma boras Parbue Sakti naung pinasu-pasu on, na patandahon asi dohot holong ni roha ni Amanta Debata di hita saluhutna, tarlumobi di hamu nadua. Sai sahat ma tu hita tarlumobi di hamu nadua sigabe-gabe dohot sihoras-horas. Dibagasan Goar ni Ama dohot Anak dohot Tondi Porbadia.\n(Dung i, boi do natua-tua ni na tarpasu-pasu, angka saksi, dohot pangula ni huria manburhon boras tu na tarpasu-pasu)\nSaonari, masuk ma hita tu ulaon tangiang pamasu-masuon.\nAle Debata, nunga ditompa Ho nasa na adong marhite hagogoonMu. Nunga didok Ho pardongansaripeon naung pinatoguMi ndang boi sirang be. Ale Debata, nunga diparbadiai Ho pardongansaripeon, jala nunga dibahen Ho parpadanan pardongansaripeon gabe tanda hasadaon ni Kristus dohot huriaNai. Ale Debata, sian mula nai do nunga dipadomu Ho baoa dohot boru-boru, jala dipasada Ho do nasida asa marpinompar. On ma sada pasu-pasu na so sinegaan ni dosa teanteanan jala na ndang tarbaorhon aek na sumar i. Sai tatap ma si .......................... on mardongan asi dohot holong ni rohaM, asa holong dohot dameMi tong-tong mian di ibana. Anggiat ma ibana gabe ina na burju songon angka boru-boru na badia na pinuji di bagasan Buku Nabadia i.\nHutangiangkon hami ma muse tu Ho si ......................(baoa) on , anggiat tong so marnaloja ibana mangharingkothon jala mangulahon tanggungjawabna songon ama maradophon pardijabuna dohot angka ianakhonna nang maradophon masyarakat.\n(Ulos na diampehon tu pengantin nunga boi dilipat jala ditiop panaru manang natua-tua ni nasida)\n22. Pahothon dohot Patandahaon Penangtin i tu natorop:\nHamu sude angka dongan na hinahormatan. Hamu sude hupadiri jala hurajumi gabe sitindangi ni parpadanan pardongan saripeon ni donganta si nn.......... dohot si nn......... on. Nunga dipadaomu jala dipasada Debata nasida na dua on di bagasan Sakramen Pardongansaripeon i. Ba sai dipasupasu Amanata Debata ma nasida, songon didok ompunta sijol-jolo tubu i ma dohonon:\nBalintang ma pagabe, tumandanghon si tadoan.\nBa ari nasida nung agabe ala nunga manjalao Sakramen Pardongasaripeon jala nunga marsipaoloan.\nAsa Margogo nasida pajungjunghon sadsa ripe na denggan, na tongtong sahar saroha, satahi, satolop di saluhutna, songon na nidok ni ampunta sijolo-jolo tubu ma dohonon:\nSai marongkap ma nasida songon mata ni bagot,\nmarsimbar songon ambalang.\nJala sai marsigomgoman ma tondi nasida tu ana tama,\ntumpahon ni ompunta Debata.\nJala sai marhite-hite hasadaon ni nasida di saluhutna i, tongtong ma tiur langka nasida di ngolu on,songon na nidok ni ampunta sijolo-jolo tubu ma dohonon:\nSai tiur ma dalan boluson, tio ma aek dapoton.\nJala tio ma panggabean dohot parhorasan.\nHamu angka dongan! Nunga manjalo sakramen pardongansaripeon angka donganta on di jolo ni Debata, di jolo ni Hurianta, di jolo ni hita angka na mandongani langka nasida tu garejanta on. Tatangiangkon ma nasida nuaeng anggiat tong sonang nasida di bagasan pangaramotion ni Amanta Debata.\nTatangiangkon ma nasida anggiat margogo mangaramoti Pardongansaripeonna di bagasan holong ni roha dohot dame, asa marsinondang sian ripenasida holong dohot lambok ni roha ni Kristus. Jala tatangiangkon ma nasida asa margogo nasida paojakhon sada rumatangga na marojahon di ugama, anggiat marisi habonaron, hakristenon jabu nasida, bahen sangap di Debata jala tau tiruan na denggan di angka donganna.\nTatangiangkon ma nasida asa marparbue holong ni roha nasida na pinasu-pasu ni Tuhan i, anggiat tubu di nasida anak dohot boru, na tau palashon roha nasida, dohot pahompu, na naeng pasonangkon nasida dung matua. Jala tatangiangkon ma nasida asa tong-tong hipas jala tolap mangulahon angka tohonan na ampe tu nasida, anggiat gabe na niula ni tangan nasida jala tongtong tiur langka nasida i.\nTatangiangkon ma nasida asa tarbahen nasida muse manogu-nogu angka anakhonna mangihuthon lomo ni roha ni Debata mardongan hapistaran dohot lambok ni roha, asa daulat jala burju, bahen pangapulon dohot las ni roha ni nasida. Jala tapangido ma sian Debata, asa sabam jala margogo nasida di tingki sitaonon, pangunjunan, arsak ni roha jala tolap manaon laos manaluhon sude na borat na olo ro tu ganup jolma jala tu ganup ripe.\nTapangido ma di nasida pangapulon, habengeton, hagogoon, na ringkot saleleng ngolu on, anggiat tong-tong dioloi nasida sude lomo ni roha ni Debata na mamboan hatuaon na manontong.\nAle Debata, ramoti ma angka dongan nami on di bagasan holong ni rohaMi, asa Ho ma manungkoli jala mangurupi nasida saleleng di ngolu nasida; jala boan ma nasida sogot tu hasonangan na manontong, i ma hatuaon nami, sahat ro di saleleng ni lelengna.\n** Molo kedua Pengantin sama-sama Katolik, ulaon ditorushon di bagasan Misa Nabadia. Lanjutma tu halaman 20 :\n23. Ende jala Pasahathon Silua / Pelean Parjolo\nDihamu angka dongan na hinholongan, saonari tapasada ma sude tangiang puji-pujian, pelean dohot pangidoanta di bagasan tangiang na niajarhon ni Jesus Kristus sandiri:\nAmanami na di banua ginjang, sai pinorbadia ma goarMu, sai ro ma harajaonMu, sai saut ma lomoM di banua tonga on, songon na di banua ginjang. Lehon ma tu hami sadari on, sipanganon nami siganup ari. Jala sesa ma salanami, songon panesa nami di sala ni angka parsala tu hami. Dung i unang togihon hami tu pangunjunan. Alai palua ma hami sian pangago.\nAle Amang, pinasangap ma goarMu, diangka ulaon dohot parsaoran nami si ganup ari, di tonga ni rumatangga dohot masyarakat nami. Urupi ma hami asa tong-tong nunut marusaha pature-turehon ngolu nami gabe puji-pujian di goarMu, huhut manghirim di haroro ni Jesus Kristus, Sipalua hami.\nAi Ho do nampuna harajaon, dohot hagogoon, dohot hasangapon, ro di saleleng ni lelengna.\n25. Mamasu-masu Buku Nabadia dohot Silang (Molo adong)\nAle Tuhan Debata nami, pasu-pasu ma Buku Nabadia on (+) na laho dipangke dongan nami si ............... dohot si ................. on, asa hata ni Debata na tarsurat di bagasan Buku Nabadia on gabe tungkot dohot sulu di keluarga ni nasida. Suang songon io, pasu-pasu ma Silang on (+), asa gabe tanda diharoroM di keluarga ni nasida, jala mangalehon gogo tu nasida laho mangaradoti patikMi. Marhite Kristus Tuhan nami.\n27. Martangiang tu Bunda Maria (Molo diulahon)\nHamu angka dongan, keluarga na imbaru on laho martangiang marhite Maria Ina Nabadia, mangido tangiangna asa ditangiangkon keluarga ni nasida anggiat boi songon ripe nabadia na di Nasaret i.\n(Pangantin laho ma tu jolo ni patung Bunda Maria, pagalap lilin jala rap martangiang nasida. Tangianna boi ma di ida di halaman .Tingki on, boi do diiringi dohot lagu Maria)\n28. Manengken Berkas-Berkas Perkawinan\n(Pengantin dohot angka saksi manengken angka berkas-berkas perkawinan.)\n29. Merende jala Pasahathon Kolekte Paduahon\nSai marsinondang ma hatiuron ni bohi ni Debata di si …… dohot si ……on nang dihita sude, sai dipatuduhon Ibana ma hinadenggan ni rohaNa, jala sai dilehon ma dame na manontong i tu hita sude.\nSai anggiat ma Amanta Debata patuduhon holong ni rohaNa, jala patoguhon parale-aleonta. Sai anggiat ma Debata Anak, mangalehon dameNa jala patuduhon pangaramotionNa tu si ………… dohot si………… nang tu hita sude.\nSai anggiat ma Debata Tondi Porbadia mangusehon las ni rohaNa, jala manogu-nogu si ……….. dohot si …………. on, nang tu hita sude.\nSai anggiat ma hita sude, tarlumobi si …………… dohot si ……….. on, ditogu-togu, dilinggomi, huhut diramoti pasu-pasu ni Debata hita saluhuta.\nPastor : Tuhani mandongani hamuna.\nUmat : Nang hamu pe didongani Tuhani.\nHamu angka dongan na hinaholongan, anggo ulaon pamasu-pasuon pardongansaripeon ni donganta na dua on nunga sae be. Mardame ma hita mulak manorushon ulaonta mardongan pasupasu dohot holong ni Debata.\nDebata Nasunhinagogo i ma mamasumasu hita, Ama, dohot Anak, dohot Tondi Porbadia.\n31. Hata Panutup :\nMandok Hata, Marfoto, Marende huhut manjalang mempelai dohot hasuhuton paranak dohot parboru.\nHamu angka dongan nahinaholongan, anggo ulaon huria nunga sun be. Saonari\npinasahat ma tingki mandok hata sian paranak dohot parboru, rap jongjong ma nasida di jolo. Dung sidung i, marfoto ma jolo kedua penangtin dohot pastor di jolo. Na mangihut, marende hita annon huhut manjalang penangtin dohot natoras paranak nang parboru. Parjolo ma natoras paranak dohot parboru manjalang pengantin, dungi ro ma natorop manjalang sian hambirang tu siamun ni gareja on. Songoni ma, mauliate.\n32. Ende Panutup\n(bereng hita di lembaran terakhir)\nMartangiang ma hamu, angka dongan, anggiat dihalomohon Debata peleanta on.\nSai dijalo Tuhan i ma peleanta on sian tangan muna, bahen hasangapon dohot hamuliaon di goarNa, huhut bahen hatuaon di hita dohot di sandok HuriaNa na badia i.\nAle Debata, jalo ma pelean on na husombahon hami saonari tu Ho; marhite sian i hupangido hami; suksukhon ma pasu-pasuM di pardongansaripeon on; ai Ho do mangadongkon ruhut na badia on. Antong, ramoti jala ondingi ma angka dongan nami on marhite-hite holong ni roha ni AnakMu Jesus Kristus na so marbatas, na mangolu nuaeng dohot tongtong ro di saleleng ni lelengna.\nIma tutu, na tama jala patut, tigor jala uli do, asa tongtong jala manang di dia pemandok mauliate hami tu Ho, ale Tuhan, Ama Nabadia, Debata nasunhinagogo jala na manontong, i ma marhite-hite Kristus Tuhan nami. Ai marhite Ibana do ditogu-togu Ho hajolmaon tu hatuaon i; di bagasan Ibana do diadongkon Sakramen Pardongansaripeon gabe pardomuan ni holong, asa patar holong ni rohana mida oroanna, i ma Huria i; sude anak na tubu sian pardongansaripeon naung pinasu-pasuMidipabangkit Ho do gabe anakMu, sitean angka parsaulian sogot, dongan panean ni Kristus.\nNabadia, Nabadia, Nabadia do Tuhan\nDebata sigomgom hasiangaon.\nGok hamuliaon do angka langit dohot tano on.\nHosanna ma na di ginjang. Pinasupasu ma na ro,\ndi bagasan goar ni Tuhan i.\nHosanna ma na di ginjang.\nTung Nabadia do Ho, ale Amang, mual ni nasa habadiaon.\nAntong hupangido hami,\nparbadiai ma siluanami on marhite gogo ni TondiM.\nAsa muba di hami gabe Daging (+) dohot mudar ni Tuhannami Jesus Kristus.\nDi borngin uju dipasahat Ibana, paima so songgop sitaonon na bernit, na jinaloNa sian rade ni rohan, dibuat Ibana ma roti, didok ma mauliate, diponggoli ma roti i, diparlehon tu angka siseanNa, huhut mandok:\nJALO HAMU JALA PANGAN HAMU MA: AI ON DO DAGINGHU, NA PINASAHAT HUMOPHOP HAMI.\nSongon i muse dung sidung mangan, dibuat Jesus ma panginuman. Didok muse mauliate, dipasahat ma i tu angka siseanNa huhut mandok:\nJALO HAMU, SUDE MA HAMU MINUM SIAN ON!\nON MA PANGINUMAN NA MARISI MUDARHU, MUDAR PARPADANAN NI PADAN NAIMBARU JALA NA MANONGTONG, NA NIUSEHON HUMOPHOP HAMU DOHOT NATOROP BAHEN HASESAAN DOSA.\nSONGON I MA ULAHON HAMU BAHEN PARNINGOTAN DI AHU.\nAntong huhut marningot hamamate dohot haheheon ni Kristus, husombahon hami do tu Ho ale Amang roti hangoluan dohot panginuman haluaon on. Mandok mauliate do hami, ala nunga dipatama Ho hami jongjong tu adopanMu, laho marhalado di joloM. Hupangido hami, asa hami naung manjalo dagong dohot mudar ni Kristus dipasada Tondi Porbadia i gabe bangsoM.\nPalua ma nang angka dongan nami, angka n a porsea dohot sude tahe angka naung monding i. Sai lehon ma tu nasida dohot sude dongan naung mate di bagasan Kristus paradianan na sonang. Sai asi ma rohaM tu nasida, janghon ma nasida tu bagasan ampuanMu.\nAle Amang, sude do hami mangido asi ni rohaM, asa dohot hami marjambar di hatuaon na manongtong, raphon santa Maria, nasohabubuhan, ina ni Debata, raphon angka apostel dohot sude halak nabadia, an tong mangolu di bagasan holongMu. Sai loas ma hami dohot mamuji pasangaphon Ho.\nMarhite-hite Ibana rap dohot Ibana laos di bagasan Ibana, tong-tong do sahat tu Ho ale Tuhan Debata Ama na sunhinagogo, di bagasan hasadaon ni Tondi Porbadia, nasa somba dohot hamuliaon, sahat ro di saleleng ni lelengna.\nTuhan i do mandasdas hita marhite hataNa, laos mangajari hita marhite sian panuturion ni hadebataonNa. Ido alana umbahen na barane hita mandong/ mangendehon.\nDame ni Tuhanta Jesus Kristus ma mandongani hamu saluhutna.\nSaonari ro di saleleng ni lelengna. Amen.\nHamu angka dongan, ida ma Anak biru-biru ni Debata na mambuat dosa ni portibi on. Martua ma hita na niarahon tu haroro ni biru-biru i.\nAle Tuhan, na so tama do ahu manjangkon Ho, alai dok ma hataM sandok sambing, jadi ias ma ahu naposoMon.\nAle Tuhan Debata nami, pasu-pasu ma Buku Nabadia on (+) na laho dipangke dongan nami si ............ dohot si .................on, asa hata ni Debata na tarsurat di bagasan Buku Nabadia on gabe tungkot dohot sulu di keluarga ni nasida. Suang songon io, pasu-pasu ma Silang on (+), asa gabe tanda diharoroM di keluarga ni nasida, jala mangalehon gogo tu nasida laho mangaradoti patikMi.\nMarhite Kristus Tuhan nami.\n33. Martangiang tu Bunda Maria\nMaria ina nami, huboto hami do, on holan mula ni ngolu na ingkon sidalanon nami dope. Husadari hami do, ima ganjang nai dope pardalanan ngolu ni keluarga nami. Di jolo nami, godang nai ambat-ambat, parungkilon dohot angka parsoalan na olo mangambati habagiaon di keluarga nami. Dibahen i, hupagido hami tu ho ale Maria nabadia, togu-togu jala ajari ma hami laho patupahon ripe songon ripe na di Nasaret na marisi habengeton, dame, holong dohot sada ni roha. Paingot ma hami molo hurang malo, hurang mangantusi, jala hurang sabar. Anju jala elek-elek ma hami molo hansit ni roha dohot parmaraan mangonai tu hami. Patogu ma rohanami, molo arsak ni roha, harugian dohot sitaonon ni ngolu mangonai tu hami. Togu-togu ma hami di na laho mangajari ianakhon nami, asa gabe anak na burju, tarlumobi asa gabe anak na mangoloi di hatani anakMu Jesus Kristus i.\nAle Maria nabadia ina nami, sai anggiat ma holong naung pasadahon hami, tong-tong mian di ngolu nami dohot di ripe nami, asa haduan hami boi rap marlas ni roha di harajaon ni Tuhanta Jesus Kristus. Amen.\nTabi di Maria na gok asi, didongani Tuhan i do ho.\nHo do na pinasupasu sian angka boru-boru,\njala pinasu-pasu do parbue ni bortianmu, Jesus.\nO Maria nabadia, ina ni Debata, tangianghon ma hami pardosa on,\nnuaeng dohot tingki hamamate nami. Amen.\n(Pengantin dohot angka saksi manngken angka berkas-berkas perkawinan.)\n35. Merende jala Pasahathon Kolekte Paduahon\nSai anggiat ma Amanta Debata patuduhon holong ni rohaNa, jala patoguhon parale-aleonta. Sai anggiat ma Debata Anak, mangalehon dameNa jala patuduhon pangaramotionNa tu si ........ dohot si......... nang tu hita sude.\nSai anggiat ma Debata Tondi Porbadia mangusehon las ni rohaNa, jala manogu-nogu si ......... dohot si ........ on, nang tu hita sude.\nSai anggiat ma hita sude, tarlumobi si .......... dohot si ................ on, ditogu-togu, dilinggomi, huhut diramoti pasu-pasu ni Debata hita saluhuta.\n37. Hata Panutup :\nKDS : Hamu angka dongan nahinaholongan, anggo ulaon huria nunga sun be.\nSaonari pinasahat ma tingki mandok hata sian paranak dohot parboru, rap jongjong ma nasida di jolo. Dung sidung i, marfoto ma jolo kedua penangtin dohot pastor di jolo. Na mangihut, marende hita annon huhut manjalang penangtin dohot natoras paranak nang parboru. Parjolo ma natoras paranak dohot parboru manjalang pengantin, dungi ro ma natorop manjalang sian hambirang tu siamun ni gareja on. Songoni ma, mauliate.\nRENUNGAN: MINGGU XXXII, 7 Nop. 2010\nInjil Hari Minggu XXXII (Bahasa Toba)\nInjil Hari Minggu XXXII (Bahasa Karo)\nInjil Hari Minggu XXXII (Bahasa Indonesia)\nRenungan : 6 Nopember 2010\nPENTUPAN BULAN MARIA\nRenungan Harian : 5 Nopember 2010\nRenunan : 4 Nopember 2010\nRenungan ; 3 Nopember 2010\nLiturgi Perkawinan Bahasa Pakpak\nRenungan : 2 Nopember 2010\nRenungan Harian : 1 Nopember 2010


Rap marbarita dohot si Tabitha, tungganeborungku\nSongon na dipaboa ni Andreas Golec\nNEGARA ASAL: REPUBLIK DEMOKRATIK JERMAN\nRIWAYAT HIDUP: NDANG PORSEA ADONG DEBATA (ATEISME)\nAhu tubu di huta Saxony, di Republik Demokratik Jerman (RDJ). Togu do holong di keluarganami jala tongtong do diajarhon natuatuangku angka na denggan taringot tu moral. Negara komunis do RDJ on, alani i godang do halak di Saxony na so mangkaringkothon agama. Jala ndang porsea ahu adong Debata. Ateis dohot komunis do ahu sahat tu na marumur 18 taon.\nBoasa lomo rohangku tu komunisme? Ala lomo do rohangku tu hata na mandok dos do sude halak. Jala porsea do ahu, molo dos do dibahen tu ganup halak, ndang adong be na gabe pamorahu manang papogoshu. Jadi, huihuthon ma organisasi pemuda Komunis. Tingki marumur 14 taon, dohot ma ahu karejo di proyek lingkungan laho mandaur ulang angka harotas. Diargai pamarenta dohot angka halak di Aue do sude ulaonku, jala dapothu do silehonlehon sian nasida. Nang pe poso dope ahu, nunga hutanda pigapiga parpolitik di RDJ. Huhilala, sintong do na hupillit on, jala denggan ma annon parngoluonku di ari na naeng ro.\nAlai, muba ma sude. Taon 1989, dirumpakhon ma Tembok Berlin jala ndang adong be kelompok Komunis di Eropa Timur. Gabe mangkorhon do i tu na asing. Huparrohahon, ndang denggan be uhum di RDJ. Umpamana, dipatujolohon do angka na mangihuthon Komunisme sian na so mangihuthon. Boasa boi songon i, hape saleleng on angka halak Komunis porsea na dos do sude halak? Holan hata do Komunisme i? Gabe holsoan ma ahu.\nGabe mangkaringkothon musik dohot melukis ma ahu. Di akademi musik ma ahu singkola jala naeng kuliah muse, asa boi gabe musisi manang seniman. Gabe mago do sude angka poda na denggan na nilehon ni natuatuangku najolo. Marsonangsonang jala marhalleti ma ahu. Nang pe songon i, tongtong do mabiar ahu, jala tarida do i sian gombar na hulukis. Aha ma na laho masa di ari na naeng ro? Aha do na tinuju ni ngolu on?\nTingki huboto alus ni sungkunsungkun i, songgot do rohangku. Tingki botari di singkola, hundul ma ahu rap dohot kelompok parsiajar na mangulas taringot tu ari na naeng ro. Si Diana *, na dohot di kelompok i sahalak Sitindangi Ni Jahowa. Dipaboa ibana ma tu ahu tudutudu na denggan. Didok ibana ma, ”Andreas, molo olo ho mandapot alus ni sungkunsungkun taringot tu hangoluan dohot ari na naeng ro, lului ma alusna di Bibel.”\nSasintongna, songon na so satolop do ahu tu na nidokna i, alai hulului ma alusna sian Bibel. Dijujui si Diana ma asa hujaha buku Daniel bindu 2. Songgot do rohangku dung hujaha i. Surirang on manggombarhon angka parhuaso di portibi on, dohot angka pamarentaon na marhuaso di tingkinta saonari. Dipatudu si Diana ma muse angka surirang na asing di Bibel taringot tu ari na naeng ro. Ujungna gabe huboto ma alus ni sungkunsungkun i! Alai ise ma na manurat surirang i, jala ise do na boi tangkas mamboto taringot tu ari na naeng ro? Tutu do adong Debata?\nDipatandahon si Diana ma ahu tu Sitindangi Ni Jahowa naung marhasohotan, i ma si Horst dohot si Angelika. Diurupi nasida ma ahu lam mangantusi Hata ni Debata. Huboto ma, holan Sitindangi Ni Jahowa do organisasi agama na tongtong mamangke jala patandahon goar ni Debata, i ma Jahowa. (Psalmen 83:19; Mateus 6:9) Huparsiajari ma, dilehon Jahowa do pangkirimon tu sude jolma asa boi mangolu salelenglelengna di paradeiso di tano on. Psalmen 37:9 mandok, ”Sai na teanon ni angka na mangkaposi Jahowa do tano i sogot.” Huantusi ma, pangkirimon on dilehon tu sude halak na olo pahombarhon ngoluna tu prinsip ni Bibel.\nAlai, ingkon marsitutu do ahu laho pahombarhon ngolungku tu prinsip ni Bibel. Najolo ginjang do rohangku ala sukses di bagian musik dohot seniman, jadi porlu do ahu marsiajar asa marserep ni roha. Ndang mura laho manadingkon angka ulaon na rorang. Alai, mandok mauliate do ahu tu Jahowa ala sabar do Ibana, parasi roha, jala diantusi do pangkilalaan ni angka halak na marsitutu mangulahon naung diparsiajari sian Bibel!\nHuparsiajari do taringot tu komunisme dohot ateisme sahat tu na marumur 18 taon, alai dung marsiajar Bibel muba ma sude ngolungku. Ndang holsoan be ahu taringot tu ari na naeng ro, jala adong ma na tinuju ni ngolungku. Di taon 1993, tardidi ma ahu gabe Sitindangi Ni Jahowa, jala taon 2000 marhasohotan ma ahu tu si Tabitha, sahalak Sitindangi Ni Jahowa na burju jala ringgas. Dipangke hami ma gumodang tingki laho mangurupi na asing asa mamparsiajari Bibel. Godang do na dijumpangi hami na sarupa songon ahu najolo, mangihuthon komunisme dohot ateisme. Las situtu do rohangku ala boi huurupi angka halak asa boi mananda Jahowa.\nTingki mulai marsaor ahu dohot Sitindangi Ni Jahowa, sogo situtu do roha ni natuatuangku. Alai, dung diparrohahon nasida lam denggan do parangengku ala jotjot marsaor tu Sitindangi Ni Jahowa, gabe olo ma nasida manjaha Bibel jala dohot tu parpunguan ni Sitindangi Ni Jahowa. Mansai las situtu do rohangku alani i.\nDenggan do parsaripeonku dohot si Tabitha, ala tongtong do diihuthon hami poda sian Bibel taringot tu naung marhasohotan. Ala diulahon hami do na nidok ni Bibel asa marsihohot tu dongan saripe, gabe togu ma parsaripeonnami.—Heber 13:4.\nNdang mabiar be ahu di parngoluon on jala ndang holsoan be taringot tu ari na naeng ro. Gabe songon keluargangku do sude Sitindangi di liat portibi on, na mangkilala hadameon dohot holong. Ndang hea hami paimbarimbarhon ganup halak di keluarga on. On do na hinirim ni rohangku sian najolo jala ulahononku ma i saleleng ngolungku.\n^ par. 12 Pigapiga goar nunga diganti.


Posted by on Sunday, 06 November 2011 00:00\nTong do roha malungun molo nunga disirang hamatean iba sian na hinaholongan. Nang pe nian molo sian umur, songon nanidok Saur matua, alai tong do ro habot niroha i. Ai binoto do molo on nama ari parpudi paida-ida bohi tu nahinaholongan i. Ra, dang sala halak manangishon, manganduhon, molo tung pe nunga natua-tua nauli bulung ma maninggalhon hita i. I do tohona. Sai ni ingot do palilung na denggan na binahenna uju di ngoluna. Ima sipata mambahen gabe sai ro ilu niba.\nNunga sun sude naniula ni tangan ni Oppu Timbo di tano on, nunga marhasohotan, sahat gabe sude pinomparna, marnini marnono imana. Gabe na niulana, hala hipas pinompar na ditinggalhonna. Di namalos bulung-bulung sian tanganna, marembas manortor do sude pinomparna songon naung ditonahon ibana hian tu anakna siampudan na mandongani ibana dinaborhat ibana manopot sitoppa ibana.\nDiarina sun denggan I, nunga sae be pesta bolon I, sonang jola na torop, tarlumobi ma tahe raja ni hula-hula manjalo huhut mangalean akka aha adat na hombar tusi. Dung martahi bot ari, naeng taruhonon ni pinomparna nama ibana tu dolok-dolok natibo, batu martindi-tindi naung pinarade ni pinomparna diibana.\nSongon naung marsada dibagasan kristus nasida, tohodo tutu, ikkon dipatupa do ulaon songon na biasa songon sahalak Kristen ibana. Dijou do amanta pandita sian huriana laho patupahon ulaon parhuriaon tu parborhat ni oppu Timbo. Uju naeng mar-alaman nama Oppu Tibbo doli on, tutu disukkun amanta pandita do tahe, dilean dope tikki tupinomparna atik boha adong dope tahe partinggal, manang na martading hata andorang so ditutup batang i.\n“Tu hamu rajani hasuhuton, saonari hulehon hami dope tikki saotik, atik boha adong dope sibaenon muna tu amnata on, manang sibuaton muna sian batang on, bahen hamuma…”\nMarsiberengan ma nasida hasuhuton bolon, mangingot aha na hurang. Dibereng nasida nunga sikkop disi baju-baju, tukkot, kassamata, sude ma tahe ugasan ni OppuTimbo andorang dingoluna.\nLao ma rohani AmanTulak, anakna siampudan I tu pahean ni amangna i. Di ingot ibana ma dang adong dope dipamasuk sipatu ni amanai. Nian takkas do diboto ibana, anggo amanai dang hea marsipatu uju dingoluna. Ai niantusan ma nuaeng halak najolo, dang pola diharingkothon i. Alai marpikkir do AmanTulak, “nanggo pala diparborhat ni amang on binaen sipatuna” ninna dibagasan rohana.\nHuroa nunga diparade imana sipatu on apala sibbil disada inganan. Dungi dihumalaputi ma mambuat sipatu on jala diboan ma tu alaman I, laho mameakkon di bagas batang ni amongna i.\nDibereng amanta Pandita do nian na pinamasuk ni AmanTulak siaptu I, hordit do tohani ni amanta Pandita on, “Bah…sai hira sipatukku, suman sipatukku”.\nAlai dang disukkun ibana, ai nunga ditiop agenda, jala hurang tama do molo disukkun sisongon i. Ditorushon amanta Pandita on ma ulaon I ninna ma muse “ Adong dope akka amang?? Akka inang??”\n“Dang adong be amang Pandita name…torushon hamu ma ulaon on..” ninna sahalak sian hasuhuton\n“Attong, molo soadong be, ba tutup hamuma jabu-jabu ni amantaon,….” Huhut ma hobas raja ni pamoruon halo manutup batang i. Dilotak pa labang I jala dituutup ma batang na uli jala na maruhir gorga batak i.\nDung lao borhat nasida tu udean, dang apala dao nian sian jabu ni hasuhuton, ai boi do dalanan pat. Dungi lulu-lulu ma amanta pandita on, songon na busisaon ibana. Dibereng jolma torop I ma naung loja amantaPandita on. Disukkun AmanTulak ma “ Ai aha dilului hamu amang”\n“Ai didia hian dibaen hamu amang” ninna amanTulak muse huhut dohot ibana humalaput mangalului.\n“Dison amang, denggan do hupaekkon nakkinon, asa talpe…” ninna Amanta Pandita huhut patuduhon inganan ni siaptu ondeng.\n“Maksudmuna na martali na birong ido??....”\n“Bah…nga sega….ai ido hupamasuk tu batang I nakkinon, hurippu sipatu ni bapai, ai disonhian do hubaen dua ari na lewat sipatuna..”\n“Bah..bah….ai siaptukku do hape na pinamasuk munai nakkinon??......” ninna amanta panditaonma. Tohodo na minatahonna I, ai sipatuna do hape tutu.\nHuroa adong do manarathon sipatu na pinarade ni amanTulak diamanai, bohama godang jolma torop datung adong na ma mata-matahon i. Gabe serom otik ma ibana huhut ma dilului sipatu na asing asa adng pakkeon ni amanta Pandita I tu Udean…\nSIRINGKOT-RINGKOT | READ 7709x


Torsa Batak #8. Bao Sietengeteng, porhail na tigor – Batak Indonesia\n2017-09-06 2019-04-19 Redaksi BatakIndonesia.com\nJAKARTA, BatakIndonesia.com — Adong ma najolo sada halak panopa, na morgoar Sanggarsomalindang Panopasomalate na mangoli boru Tompul Sipurpuron boru Limbong Sagala. Ia ditubuhon ma sada anak jadi dibahen ma goarna Bao Sietengeteng. Dung hira sandangan podang daging ni Bao Sietengeteng mate ma Sanggarsomalindang Panopasomalate. Jadi Morsiakbagi ma pangkilalaan ni boru Tompur Sipurpuron pagodanggodang anakna i; ai so manang adong arta ditadinghon Sanggarsomalindang manang hauma sigatsigatonnasida.\nSian maor ni roha ni boruboru i laho ma ibana sahali tu bona ni bulu mandiori tubis, jadi jumpangsa ma godang tubis. Dung i diboan ma i tu huta, dirisi ma i, asa gadisonna tu onan. Jadi sai ganup ari ma boru Tompul i laho tu bona nu bulu i mandiordiori tubis gadisonna asa adong hangoluannasida.. Dung lam magodang daging ni Bao Sietengeteng disuru inana ma ibana manghail anggiat sai adong hangoluannasida, ala na soadong be tubis pabuatbuatonna tau gadisonna. Jadi didok dakdanahi ma tu hatana tu inana i, “Ale inang disuru ho ma ahun manghail, nadenggan do i. Alai siandia ma buatongku nuaeng hepeng manuhor jojoran sanjongkal? Ai so manang adong hepeng tapeop? On pe ale inang, ia naeng ulahononhu panghailon, denggan ma ho jolo laho madangadang tu bona ni bulu i mandiori tubis, ia dung adong jumpang ho, irisi ma denggandenggan songon nasailaon jala boan ma i tu onan. Songon i ma tumbanghon tubis na dapot ho i tu jojoran sanjongkal, dung i boan ma jojoran i tu son asa hupauli bahen hail.”\n“Denggan,” ninna natorasna i, dung i laho ma inana tu bona ni bulu mandiori tubis, jadi jumpangsa ma godang tubis. Dung jumpang mata ni onan, diboan boru Tompul ma tubis na niluluanna i asa gadisonna tu portigatiga jojoran. Dung diida portigatiga jojoran tubis na hinunti ni boru Tompul i, disungkun ma argana asa tuhoronna. Jadi didok boru Tompul i ma, “Gabur do arga ni i ale amang. Sae do holan jojoran sanjongkal bahenonmu panuhor tubishon.” Burju roha ni potigatiga i, digotap ma jojoranna i jala dilehon tu boruboru i. Dung dijalo boru Tompul jojoran tohor ni tubisna i, muli ma ibana jala dilehon ma i tu anakna.\nAsa dung dijalo Bao Sietengeteng jojojran i sian inana, sai dipatigor ma jojoranna i. Dung tigor, dirahuti ma jojoran i dos tonga. Mornida i boru Tompul, disurahi ma hapandean ni anakna i, songonon ma didok, “Pengkuk do hail da amang asa dapotan, anggo tigor ndang hasea,” ninna. Alai dialusi anakna i ma hata i, “Ndada holan uhum hasea tigor ale inang, manang aha pe sibuaton ingkon mardongan tigor do asa ture. “ Jadi sip ma natorasna ipaidaida hapandean ni anakna i.\nDung sun dipauli Bao Sietengeteng hailna na tigor ilaho ma ibana manghail alai ndang dapotan. Sai didatdati na manghail i dibagasan tolu ari, laos so dapotan, dengke pe ndang adong manoro hailna i. Tole borngin ni mata ni onan i laho ma ibana manghail, jadi ro ma dengke apala nabolon, dibondut ma hailna i barat, jadi dapotsa ma dengke i dung i diboan ma tu inana. Las situtu ma roha ni boru Tompul i mida balga ni dengke i. Asa dung laho poronan, didokkon inana ma boanon ni anakna dengke na balga i asa gadisonna, didok ma, Gadis damang ma dengke on, alai ndada jadi hepeng jaloonmu tuhorna, sae do ende sada jaloonmu sian panuhor i.\nJadi didok dakdanaki ma, “Molo i do ale inang na mambahen adong hangoluan, denggan,” ninna. Diporsan ma dengkena i, diboan ma tu onan. Ndang sadia leleng nari dipaima, ro ma poronan ni hasundutan, ditopot ma pordengkean i; ai naeng masidengke na bolon ibana pasauthon ulpuk ni datuna. Dung diida dengke nabolon na pinaadopadop ni Bao Sietengeteng i, disungkun ma argana. “Sadia arga ni dengkemon, ale amang pordengke?” Dung i didok ma mangalusi, “Na gabur do arga ni dengke i, ai i do panonai ni dainang nasogot tu ahu.”\nJadi longang ma halak hasundutan i umbege pangidoan ni pordengke i ala na so dung hea masa na songon i diida dibahen halak. Jadi dirimpu rohana ma manang na mandok beha dakdanaki tu ibana.\nJadi didok Bao Sietengeteng ma, “Unang ma pola longang roham di hatangki, burjungku do i. Nuaeng pe, molo dipodahonho di ahu sada ende, boanonmu ma dengke i tu hutam, horas ma ho manganhon i jala sahat tu ulaonna.”\nDung i didok halak hasundutan i ma, “Antong ende dia ma podahononku di ho asa diahu dengkemi.”\nJadi didok ma mangalusi, “Lomom do manang dia na tubu sian roham sidohononnmu na tau gabe hangoluan di hami tu pudi.”\nDung i ro ma panuhor i, “Beha molo dung hudok annon sada ende na huboto, saut ma boanonku dengkemi sopola mangalehon hepeng ahu?”\nDung i ninna ma mangalusi, “Saut ma boanonmu dengke i tu hutam dung dipodahon ho di ahu sada ende.” Jadi didok panuhor i ma, “Antong masilehonan tangan ma hita tanda paboa na hot hata i.”\nDung i masilehonan tangan ma nasida diadopi jolma na torop i. Morende ma panuhor i songon on, “HURIDAP MA DI BONA NI BAGOT, NUNGA HO HUIDA JALA NUNGA HO TARDAPOT.” Dung tolhas hata ni ende i didok panuhor i, diolophon Bao Sietengeteng ma ende tuhor ni dengkena i. Sian las ni rohana dibuat ma dengke i jala dilehon tu baoa panuhor i huhut ma didok hatana, “Sahat tu ulaonna ma dengkeon bahenonnmu, sahat ma ahu gabe jala mamora pausungusung ende napinodahonmi tu ahu jalasarimatua.”\n“I ma tutu,” ninna panuhor i. Diboan ma dengkena i las ma rohana; ai sopola be halaoan ringgit ibana manuhor dengke i. Muli ma dohot Bao Sietengeteng, las ma rohana mamboan ende tuhor ni dengke i jala dipaboa ma tu inana.\nDung lam tang daging ni Bao Sietengeteng, mangulahi ro hata ni inana songon on. “Beha di roham amang? Ua tingkir ma jolo bagot na sinuan ni amam na hinan, atik naung mormata do i jala boi balbalon anggiat adong sian i hangoluanta.” Dungi laho ma ibana tutu tu ladangna, diida ma bagot i nunga tutu mormata jala nunga tarbalbal.\n“Anggiat tung moraek,” ninna rohana, gabe dibalbal ma bagot na i. Andorang di na mambalbal bagot na i Bao Sietengeteng, diehet pamanganna ma ende tuhor ni dengkena i. Jadi andorang di na morende i bana mamolus ma panangko ni hasundutan sampuludua halak na sorat be mangusung na tinangkona.\nDung dibege na sampuludua halah i ende ni pambalbal i, tarngongong ma nasida huthut ma dijouhon soarana, “Sombangku ma di ho amang pambalbal! Nunga tutu taroto hami; ai nunga didida jala didapot ho hami. Nuaeng pe, asal ma unang dipaboa ho hami tu porugasan i, na hian upam!” ninna panangko i.\nUmbege soara i bao sietengeteng, songgot ma rohana: ai so pamotoanna panangko i mamolus sian bona ni bagotna i. Alai agan pe so diida hian i, laos hatana i ma didapothon padapot panangko i, ninna ma, “Nunga tutu taroto hamu! Ai luhut ugasan na binoanmuna on, ugasan ni datulang do i hutanda. On pe tung na so tarbahen hamu malu, ingkon tangkupon ma hamu jala pambeangkonon tu huta!” Humalaput ma ibana mijur huhut manjoujou donganna pambalbal, mambahen pitonggam.\nUmbege joujou i panangko i, morbubur ma nasida mangkaporushon dirina masitondong tondongonna, so diboto be samban maporus ala biarna; ditadingkon ma ugasan tinangkona i di bona ni bagot i. Mornida i Bao Sietengeteng humalaput ma ibana papunguhon barang na tading ijala dipantabunihon ma tu ramba i. Dung i muli ma ibana, dipaboa ma ugasan na dapotsa i tu inana. Ditangitangi ma huhut usouso ni halak di luatnasida i; alai dung soadong be dibege usouso di busnasida i, dibuat nasida ma poti i, jadi jumpangsa ma godang arta. Ima dipangke Bao Sietengeteng manuhor hauma, bagas dohot bahen pangolina. Jadi sonang ma panghilalaannasida di hangoluan on.\nNote: Nienet sian “Torsatorsa ni halak Batak”, Guru Lukas Hutapea, Departemen P&K, 1979\nPenulis: Advendes Pasaribu Ultop\nEditor: Dely Sinaga\nTotal Users : 321275\nTotal views : 1097299


Remot si maup… – Amani Partogi\n← Pir Ma Tondim!!\nLetjen H Purba sian Pakkat →\nRemot si maup…\nPosted on 13 Maret, 2010 by Hendry Lumban Gaol\nDi na sahali, lao ma amanTarune tu Polandia. Sada negara di Eropa Timur ma on. Topet tikki masa-masa ni abbolas manang salju molo di dok dihutai. Ra, nga taboto boha molo ari-par-salju. Haru holan ari par-udan do masa di hitaan nda nunga tung ngali, manihit pakkilalaan?.\nAtung pe rupani sian Dolok Sanggul huta ni AmanTarune on, alai anggo sangobbas on tung manorus do tu holi-holina ima ngali ni ari i. Nian, nunga diboan ibana hian akka pahean na hapal, ima nasomal di pake ibana di Dolok Sanggul. “Tor boha ngalina, gari di Dolok Sanggul holan marsaloar puttung do iba, hape i nama ngali ni ari..” ninna andorang didok donganna tung ngali do di Polandia. Ai dang porsea ibana anggo so di ida jala di hilala\nDung pe di hilala ibana, dung tolu ari ibana di huta i, asa diboto ibana mandok ” tung na ngali ma hutaon, palobi Dolok Sanggul, datung diha-dihana hape huta nami” huhut ma sai dipamasuk ibana tanganna tu sakku ni bajuna.\n“Anggo songonon do hamatean nama on, nga sude marharukkut neh, boha nama jolma mangolu di hutaon, sude na humaliang nga gabe Es ” ninna ibana muse tu donganna, ala dibereng ma sude nga radak jala nga marbottar.\nHape ikkon dua bulan ibana dohot donganna si Joko na sian huta Surakarta di Polandia.\nDukkon saminggu ibana di hutai, sai maos do sukkun-sukkun ibana di rohana ” Bah, ai sarupa do naeng songon au jolma on sude?, ia molo maridi iba, tung mansai manihit ma i. Dagah…anggo sonongon do torus dah, hamatean namaon “. Didok songoni ala nga saminggu ibana maridi alai sai maridi aek na tung mansai ngali situtu.\nModom pe ibana ikkon marbulus nama. Dua ari na salpu, dipangido ibana do tolu gobar tu nappunasa hotel i. Denggan do dipasahat rupani, ai niattusan ma, anggo serpis ni hotel i songoni denggan do.\n“Ai aeon nama on sahat tu bulan na ro?” ninna ibana tu donganna\n“Ai mahua huroa?” ninna si Joko, donganna na sian Surakarta i\n“Olo ma dah, tung na ngali ma huta on, nga ngali huta nami, lobi ngali dope on” ninna mangalusi.\nPa dua minggu hon nama ibana di hotel i. Jala pa dua mingguhon ma ibana na maridi aek ngali dohot marbulusan gobar opat lappis. Humitir ibana dung sae maridi. Ditahi dang maridi, dang toho.\nDinasadari, lao ma ibana tu bilut na asing, jala tung longang situtu rohana mida bilut i. Dung masuk ibana, dang ngali di bagasan, alai mohop do. Jala di dilo tu kamar maddi, tarsor di ida maruap-uap aek i. Di jama ibana, jala longang rohana “Bah, mohop, dangol-dangol sasilon aek on, jala kamarna pe dang songon kamar hi ngali, namardikkan do huroa par-hotel on, ala diboto iba halak Indonesia” ninna dibagasan rohana. Alai di pasip.\nNunga mohop rohana, dang toho be molo sai maringanan di hotel on iba, ninna amanTarune dibagas rohana.\n“Pidda ma hita, kedan, dang motan par hotel on, mardikkan. Heado mardikkan tu tamu, ia hita na roa-roa i dilean kamarna, hape ala parhutaon nasida, denggan dilean. Hape rap sarupa mambayar do” ninna ibana.\nNang pe songoni, di oloi si Joko do, jala mussat hotel ma nasida. Nang pe rupani manginongi dibagas rohani si Joko ima ungut-ungut ni amanTarune on, ala sai didok dang motan parhotel i.\nDibodarina, dung mussat nasida tu hotel na asing, tarsunggul ma amaniTarune sian podomanna ala ni ngalina. Didok ibana ma muse “Ah, tung soadong do na motan hape jolma di hutaon, ala halak eropa, dang nanggo hormat tu tamu” ninna. Borngin i, lao ma ibana tu kamar ni si Joko. Dungi di hilala ibana ma, songon naso ngali di kamar i. Mohop do.\nMaila ibana manukkun. Bohama, ia disukkun annon, patanda hu parhuta-huta. Ai ninna rohana, ummalo do ibana sian si Joko. Mardomu muse, si Joko on, kedanna do diparkarejoan. Sip ibana mulak tu bilutna.\nSai manginongi ma dibagas rohana. Dang tartaon be on. Ikkon hu paduppar, ninna ibana. Lao ma ibana mandapothon resepsionis ni hotel i. Jala didok ma “Aha do maksudmuna puang, mardikkan hamu. Ia donganhu dilean hamu bilut na denggan, hape ia tu au, bilut na roa, na tung massai ngali. Aek na pe tong songoni nama ngalina, manihit. Ala bayaron on arga hotel on” ninna ibana.\nBolak-bolak bohini par hotel i mida muruk ni amanTarune, jala hatop mangido maap, sobba-sobba. Didok ma, “Beta ma amang, ta ida ma jo na dia nanidok muna na hurang di pambahenan nami”.\n“Olo, beta ma tabereng” ninna.\nDung didulo tu bilut ni amanTarune, dipagalak ma aek dohot kipas angin. Hape pagalakkon datung kontak-kontak ni listrik songon na adong dihita on. Soadong kontak ni listirik. Remot do goarna. Nda holan i do.\nDipissit-pissit par-hotel ima rupani. Dungi saminit nai, di jama tu aek nadi kamar maddi, nunga mohop jala margumo-gumo. Mangupir par hotel i. Dungi di-remot muse tu kipas angin i manang AC. Mangullus ma alogo na mohop nanget. Dipissit aulak nai, lam mohop situtu ma alogo i. “Dihana ma na sega??” ninna par-hotel i.\n“Ah…nga maup on, ai pakke remot dohot lao maridi aek las. Jala pakke remot dohot palashon bagas on” ninna di bagas rohana. Tung maila situtu amanTarune. Ai diboto AC i, pangalihon do i. Songon na adong di jabuna di Jakarta. Moop ma tutu kamar i.\nAlai dang batak anggo so diboto maralus. “Ah, nakkinon so las, na sega do ra remot na i, ia so i nga habis batere, ai songoni do hubaen nakkinon” ninna ibana. Mangupir muse parhotel i, ditadikkon amanTarune. Sai dipapissit-pissit ibana ma remot simaup i.\n“Dua minggu au maridi aek ngali na tung manihit, jala marbulusan, hape holan alani beguattuk on” ninna. Ai so diattusi mamaekke remot i, ala bahasa Polandia dibaen jala maila manukkun. taon!.


Tusuk ngingi – Amani Partogi\n← Naeng Dohot ho?\nMolo hubilang-bilangi… →\nPosted on 21 Agustus, 2010 by Hendry Lumban Gaol\nbeberapa hari yang lalu, versi status di pesbuk sudah kutuliskan, beginilah ceritanya…\nMolo disukkun hita, ahama ugasan na met-met naso pola mararga dijabutta be alai tung mansai rikkot?. Tottu godang do alus ta, alai ra sian sude hita, dang pola mangalehon rohana tu TUSUK GIGI alias dongkrak. Dang binoto ise parjolo manoppa on, manang mambaen disain ni tusuk gigi on. Nanaeng sidohononhu, dang sadia nian argani tusuk gigi on alai tung mansai rikkot. Olo do loja iba marhaliotong mangalului molo dung sidung mangan. Dipesta, dijabu nang di lapo pe. Berengon sian argana, holan olat ni 1000 perak do sabukkus, alai songon na hudok nakkinon, barang na arga situtu do on.\nHeado hu pamanat sada inanta, mangan di lapo. Dung sidung mangan ibana dipangido do dongkrak on, alai na hubereng ma muse, dung hehe ibana sian hundulanna, jala dung di garar sipanganon i, toppu ma di sarbuthon tusuk gigion pola do lima tu sappulu biji godangna. Dipamasuk muse tu tasna.\nBah…..ai songoni arga do naeng tusuk gigi on, sampe di pamasuk ibana godang tu tasna??.\nSongoni do suhutan ni NanJamordong. Adongma pangurupina, jala marhatohoan na baru karejo dope disi. Isara ni nonang rupani dua bulan dope. Sabulan-dua bulan on, boi dohonon marsiajar dope. Pature sipanganon, paias jabu nang akka na asing.\nDisada tikki, loja do AmaniJamordong mandiori tusuk gig. Tutu ma nian, disukkapi kulkas, disukkapi sitabunian na asing, dang marnadapot. Nga loja ibana mandiori di meja makan on, ia so i disude sugut-sugut ni dapur nasida.\nDisukkun ma inanta soripada, NanJamordong, didok ma ” O.. tahe omak niJamordong, ai tudia lao sude tusuk ngingi i, sai loja iba mandiori?”\n“Disi ma berengi, dok do tusuk ngingi ikkon dioranmu tu au…”\n“Olo, ai naso adong do dituhor hamu namasa onan i?” huhutma di patudu inganan ni tusuk gngingi, nga rumari.\n“Ai au pe longang do sipata, boasa hatop-hatop habis….so jo dah asa husukkun jo si pangurupi on…” ninna NanJamorodong\n“Surtini….sini dulu,….kemaren waktu belanja kamu beli tusuk gigi nggak?, heran deh…kok cepat bangat habisnya, perasaan kemaren-kemaren masih banyak” ninna manukkun si pangurupi on.\n” Iya bu,…saya juga heran kok, Bu. Dibuang-buang sih” huhut dohot mandiori di gijjang ni kulkas i\n“Dibuang-buang gimana maksudmu? ” ninna NanJamorodng\n“Bapak dan anak-anak yang buang, Bu. Kulihat, sehabis makan ngabisin lima tusuk gigi dan dibuang begitu saja, kalau saya nyuci piring selalu saja ada tusuk gigi yang patah-patah dan terbuang-buang, jadinya cepat habis.”\nDang haru diantusi inanta on tudia lao ni pandohan ni pangurupion, dungi disukkun ma aha maksudna. Dipatorang si pangurupi on ma tu inanta on didok ma. “Semuanya pada boros, selalu matah-matahin tusuk gigi, kalau saya kan beda, Bu. Selesai saya pakai tusuk gigi, saya kembalikan lagi ke tempatnya……”\n“Iya, Bu. Harus hemat bu, saya selalu mengembalikan tusuk gigi yang seselai pakai kesini…” ninna pangurupi i mangalusi inanta i, huhut dipatudu inganan ni tusuk ngingi i. “tippas!!!”


Dila sisean: JAMITA MINGGU MISERICORDIAS DOMINI, 22 APRIL 2012 Rom 8 : 14 – 18\nJAMITA MINGGU MISERICORDIAS DOMINI, 22 APRIL 2012 Rom 8 : 14 – 18\nMiduk do angka jolma na mangharingkothon siteanon sian natuatuana, jala natuatua pe tarsomal do mambahen padan testamen (surat wasiat) taringot tu parartaonna asa molo dung marujung ngoluna haduan boi ma dapotan bagian sude angka ianakkonna. Ido umbahen diharingkothon halak Batak marianakhon asa adong do panean haduan. Pola do sada-sada keluarga mangadopsi sahalak dakdanak gabe ianakhonna molo so adong ianakhonna sandiri asa adong muse manorushon angka siteaonon i. Sahalak natuatua boi manghaposi ianakhonna gabe panean ala naung porsea do ibana halak na boi haposan do ianakhonna i. Autsura ndang haposan iankhonna i ndang olo natuatua mambahen gabe panean. Songon i do nang na pinatorang ni turpkta sadarion, ima na ni ain ni Debata hita gabe ianakhonNa asa gabe panean di harajaonNa.\nTondi ni Debata\nTondi na ni lehon ni Debata tu manisia ndang sarupa songon tondi na sian portibion. Molo tondi na sian Debata ima tondi na pabotohon angka ulaon na denggan di parngoluon ni manisia, marhite tondi on ma boi ta alo angka hagiot ni daging na sai maralo tu lomo ni roha ni Debata. Tondi ni Debata ndang boi dituhor manang dilului alai Debata sandiri do na mangalehon tondi i tu hadirionta asa tondi i na mangajari tondi pardagingonta mangoloi Debata. Tondion ma na mangajari manisia mananda Debata, marhite panjounta di Ibana na mandok: Abba, lapatanna gabe adong ma parsaoran na jonok dohot Debata ala nungnga tatanda marhite pangajarion ni tondi i. Tondi naung ni lehon ni Debata tu manisia gabe maringanan ma di ngolunta alai ndang na gabe lomonta di tondi i. Ndang gabe guru di manisia anggo tondi i, justru balikna, tondi na mian di ngolu ni manisia i do na gabe guru di ngolunta.\nMolo anak ni Debata di hata gorik didokma i huios, lapatanna anak yang dipimpin. Artina molo nga gabe anak ni Debata do jolma i, na marlapatan do i ingkon gabe anak na olo sitogihonon ni Debata do hita. Hadirion ni jolma songon anak, mamuhai parsaoran na rosu dohot Debata. Unikna muse hadirion ni jolma gabe anak ni Debata ndang alani dalan manang usaha ni jolma, justru Debata sandiri do na ro mangalehon tondiNa tu jolma gabe boi ianakhonNa, lapatanna adong silehonlehon sian Debata na mamboan hita sahat tu hajongjongan i. Anak ni Debata ndang na gabe anak secara biologis hita alai lobi sian status biologis, gabe anak hita songon Kristus na gabe anak ni Debata. Berarti molo anak ni Debata do hita nungnga ingkon mian be Debata di ngolunta, berarti ingkon nga sarupa be parulaonta nang pingkiranta songon parulaon dohot pingkiran ni Debata. Ndang marimbar be anak sian bapana (Luk. 20:34, 36; Joh. 5:17-27). Asa gabe boi manisia manjouhon Abba tu Debata. Molo abba di tradisi ni halak Jahudi ima panjouon ni sahalak dakdanak na poso na jonok dohot amana. Panjouonon holan dijouhon ianakhonna tu amana molo sahalak ama na burju do amana i, alai molo so burju amana i ndang dijou abba. Dibuat Debata do hita gabe ianakhonNa ndang na laho mangalului keuntungan di Ibana sambing, justru naeng mamboan jolma i do tu hangoluan.\nPanean di Debata\nSongon anak ni Debata jolma i, gabe adong ma hak di hita gabe panean di Debata. Panean na dimaksud di turpukon ndang songon panean di portibi na dijalo di tingki dung mate natuatuana. Na dimaksud gabe panean di Debata di son, ima na dilehon Debata tu manisia hamuliaon na adong di Ibana asa dapotan hangoluan na salelenglelengna. Panean lapatanna adong pangkirimon tu ari sogot na nilehon ni Debata tu hita, alai molo ta oloi panogihonon ni tondi ni Debata di ngolunta jala molo tahaporseai ulaon ni Jesus di ngolunta. Ai angka halak na tinogihon ni tondi do dohot halak na porsea do na digoari sipanean ni Debata (Rom 4:13-18; Gal. 3:29: 4:7). Na adong di Debata i do na dilehon tu manisia naung gabe ianakhonNa i. Adong keistimewaan ni manisia di son; ima nungnga diangkat Debata hita gabe ianakhonNa marhite tondi, dibahen muse manisia i gabe panean.\nSitaonon na manjangkon hasangapon\nDi ayat parpudion boi do berengonta sada peneguhan sian si Paulus tu huria Rom hatiha i na di bagasan haporsuhon. Ai pola do adong penyiksaan tu saluhut halak Kristen na adong di Rom hatiha i. Jala dipaksa angka pangomgomi do saluhut halak Kristen gabe hatoban ima na ingkon marsomba do nasida tu angka raja na manggomgomi di Rom, molo so dioloi parentaon na ingkon hona uhum ma nasida. Alai didok si Pauilus do asa tong satia saluhut angka Kristen na di Rom tung pe hansit dihilala nasida, ai gabe panean di Debata ma nasida sogot. Ai sasintongna nungnga diparade Debata hamonangan ni manisia na porsea, na olo mangalo portibion.\nNungnga dilehon Debata tu ngolunta TondiNa asa diajari hita mangalo hagiot ni daging jala mangihuthon lomo ni roha ni Debata. Jala marhite tondi i nungnga diain hita gabe ianakhonNa, na marlapatan boi hita membina parsaoran na rosu dohot Debata. Asa taihuthon ma parange ni Debata di parngoluonta songon anak hita na patut mangihuthon amana asa tarbahen hita gabe panean di Debata, songon panean ni Kristus. Tung pe ta adopi hamaolon di portibion na ingkon ma ta hajugulhon mangulahon lomo ni roha ni Debata, ai ndang sadia sitaonon di hasianganon martimbangkon hasangapon sipapataron tu hita sogot ima na gabe panean na manjalo padan sian Jahowa. Amen\nDiposting oleh Samuel Aritonang di 06.19


14 | June | 2009 | Raja Mandidang Sitorus\nPosted in Budaya & Adat Batak on June 14, 2009| Leave a Comment »\nAha do si boanonta molo mangadapi ontangan (gonghon dohot joujou) tu sada ulaon ? Na parjolo ingkon tangkas botoonta aha do haroronta (sebagai apa kita datang).\nDison pinaandar ragam ni angka ulaon:\nHulahula tangkas (Parboru) mamboan : Parbue Gabe (tandok berisi beras), Dengke Sitio-tio/Simudur-udur/Sahat, Ulos Bintang Maratur.\nJala holan Hulahula tangkas (parboru) do napasahat ulos (uduranna dang pasahat ulos). Siboanon ni uduruan ni Parboru : Parbue Gabe Parbue Pir (tandok berisi beras).\nMolo pihak paranak do hita ndang pola adong siboanonta ai namanjalo haroro ni Hula-hulado hita.\nMolo holan mamoholi do ndang adong ulaon tardidi somalna horong ni Parboru mamboan Parbue Gabe (tandok berisi beras) dohot manuk jambe (ayam jantan) na mangolu laos ima di lompa. Nasomal nuaeng on molo ulos parompa dipasahat tingki di ulaon tardidi.\nDi ulaon tardidi, Hulahula tangkas (parboru) mamboan : Parbue Gabe (tandok berisi beras), Dengke Sitio-tio/Simudur-udur/Sahat,Ulos Mangiring. Jala holan Hulahula tangkas (parboru) do napasahat ulos (uduranna dang pasahat ulos). Siboanon ni uduruan ni Parboru (horong ni tulang ni na tardidi): Parbue Gabe (tandok berisi beras), molo uli rohanta tapasahat ma singkat ni ulosta hepeng songon pasibaju ni berenta na tardidi i. Horong pariban ni natoras ni na tardidi i mamboan pasibadak ni na tardidi i.\nHulahula tangkas (parboru/tulang ni na lepas sidi) mamboan : Parbue Gabe (tandok berisi beras), Dengke Sitio-tio/Simudur-udur/Sahat, Ulos Sadum (lambang kecerian/suka cita). Siboanon ni uduruan ni Parboru (horong ni tulang ni na lepas sidi) : Parbue Gabe (tandok berisi beras), molo uli rohanta tapasahat ma singkat ni ulosta hepeng songon si palas roha ni berenta na lepas sidi i. Horong pariban ni natoras ni na tardidi i mamboan si palas roha ni na lepas sidi i (jala tu na lepas sidi ido i di tabehon). Dongan sahuta mamboan si palas roha ni lepas sidi i.\nMolo horong ni parianakhon (dongan samarga ni suhut) do hita, siboanonta: Parbue Gabe, horong ni boru pasahat si palas roha nina lepas sidi i.\nSomalna sai diboan Hulahula dohot Tulang do dengke. Boru sai tar dijalangkon do hepeng, dung i sude angka na asing mamboan boras manang hepeng.\nHulahula tangkas (parboru) mamboan : Parbue Gabe (tandok berisi beras), Dengke Sitio-tio/Simudur-udur/Sahat, Ulos Sadum (lambang kecerian/suka cita). Tulang tangkas ni par jabu mamboan : Parbue Gabe (tandok berisi beras), Dengke Sitio-tio/Simudur-udur/Sahat, Ulos Sadum (lambang kecerian/suka cita). Jala holan Hulahula (parboru) dohot Tulang tangkas do napasahat ulos (uduranna dang pasahat ulos).\nSiboanon ni uduruan ni Parboru dohot Tulang (horong ni hulahula dohot tulang ni na mamasuhi jabu) : Parbue Gabe (tandok berisi beras). Horong Pariban, Dongan Sabutuha, Dongan Sahuta dohot Ale-ale mamboan Parbue Gabe. Horong ni boru maboan hepeng (sampetua) manang pinahan lobu/lombu/horbo.\nSude na niontang ni hasuhuton parboru (termasuk horong ni Hulahula & Tulang) mamboan Parbue Gabe (tandok berisi beras). Parboru namarhaha-maranggi (solhot) mamboan dengke siuk. Ido asa somal tabege di gorahon di ulaon unjuk : hujalo hami do dengke siuk sian kel. ……../br ………. (amangudana) dll. Alai di tano parserahan on ndang dengke be dipasahat, di tonggo saripe ma tangkas dihatai i (singkat ni dengke marhite hepeng ma dipapungu).\nTaringot tu ulos holan hasuhuton namarhaha maranggi ma na pasahat ulos, molo olo a uduran dohot pariban di papungu ma hepeng songon singkat ni ulos jala dipasahat ma i tu penganten tingki mangulosi, ingkon denggan ma di hatahon tu penganten asa nasida ma manuhor ulos silomo ni rohana (dalam pengertian manfaatkanlah uang tersebut untuk keperluan berumah tangga, hal ini lebih baik sehingga tidak terkesan obral ulos dan acara bertele-tele).\nHulahula tangkas (tulang ni na muli), Horong Horong Hula-hula & Tulang mamboan : Parbue Gabe (tandok berisi beras), Dengke, Ulos Ragi Hotang (lambang pengikat kasih). Ido asa somal tabege di gorahon di ulaon unjuk : hujalo hami do dengke sahat sian Hula-hula nami (di dok margana) ……………… sian ……………. dst.\nHolan angka Hulahula tangkas dohot Tulang tangkas ma na pasahat ulos. Sude uduran ni Hulahula (tulang ni na muli), horong ni Tulang dohot sude horong ni Hulahula, di papungu ma hepeng songon singkat ni ulos jala di pasahat ma i tu penganten tingki mangulosi, jala denggan ma di hatahon i tu penganten asa nasida ma manuhor ulos silomo ni roha na (dalam pengertian manfaatkanlah uang tersebut untuk keperluan berumah tangga, hal ini lebih baik sehingga tidak terkesan obral ulos dan acara bertele-tele).\nTung na so jadi singkat ni ulos dipasahat tu suhut Parboru, ingkon tu penganten do, ai tarajumi namangulosi penganten do hita, ndang na manumpahi Parboru.\nDi tano parserahan on, jotjot pinarrohahon gabe tu Parboru dipasahat, sipareahan ma i tu joloanon. Unang gabe taihuthon na so tingkos, unang tadok eme namasak digagat ursa, ia i namasa i ma taula. Sotung amporotan ursa i laos mate, sotung sotung taihuthon na sala gabe sega adat i laos diihuthon sundut naumposo.\n5. Ulaon Pangolihon Anak.\nHulahula tangkas (tulang ni namangoli), horong ni Tulang dohot horong Hulahula & Tulang mamboan : Parbue Gabe (tandok berisi beras), Dengke, Ulos Ragi Hotang (lambang pengikat kasih). Ido asa somal tabege di gorahon di ulaon unjuk : hujalo hami do dengke sahat sian Hulahula nami (di dok margana) ……………… sian ……………. dst.\nHolan angka Hulahula tangkas dohot Tulang tangkas ma na pasahat ulos. Sude uduran ni Hulahula (tulang ni na mangoli), horong ni Tulang dohot horong Hulahula di papungu ma hepeng songon singkat ni ulos jala di pasahat ma i tu penganten tingki mangulosi, jala denggan ma di hatahon i tu penganten asa nasida ma manuhor ulos silomo ni rohana (dalam pengertian mamfaatkanlah uang tersebut untuk keperluan berumah tangga, hal ini lebih baik sehingga tidak terkesan obral ulos dan acara bertele-tele). Jala asa sesuai tu hata ni sijolo-jolo tubu ” amak do rere anak do bere”, dang sala molo tung manumpakhi pe angka horong ni Tulang dohot Hulahula.\nDongan Tubu, Boru /Bere , Dongan Sahuta, Ale-ale pasahat tumpak di alaman kecuali ”sapanganan” (na marhaha maranggi dohot boru na solhot ba martumpak di jabu ma nian tingki manjanghon parumaen di jabu dung mulak sian parpestaan/gedung).\nHulahula, Tulang dohot horongni Hulahula & Tulang mamboan : Parbue Gabe (tandok berisi beras), dohot ulos sesuai hasil parrapoton (tonggo raja)\nHulahula, Tulang dohot horong ni Hulahula & Tulang mamboan : eme (tandok berisi padi), dohot Ulos (sesuai hasil parrapoton /tonggo raja).


HAMPUNG TOGI - DITAMUE SI TOGI LAENA DOHOT SIMATUANA - PALAMBOKPUSUPUSU\nHome » TORSA » HAMPUNG TOGI - DITAMUE SI TOGI LAENA DOHOT SIMATUANA\nHAMPUNG TOGI - DITAMUE SI TOGI LAENA DOHOT SIMATUANA\n22 August 2017 TORSA Edit\nRap do Amani Polin dohot anakna i mulak sian Jakarta dung sidung wisuda ni si Polin, dang hinata tahe nunga lima taon so dung hea mulak si Polin tu huta nasida i dungkon kuliah ibana di Jakarta. Dung partammatna on pe hea ibana mulak tu huta hatubuanna i, suang songon i nang anggina si Pahotan nunga tong lobi tolu taon i dang hea mulak dung kuliah ibana di Palembang. Holan ongkosna pe tutu mulak tu huta nasida nunga boi balonjana saotikna dua bulan, tarhilala unang gabe maporsanhu aeon ni natorasna.\nAla ni i do asa tingki parsaut ni Ibotona i ndang diadopi si Polin alani parhepengon na sompit ma i, hape nian holan si Kartini do ibotoni nasida na opat. Si Polin, Pahotan di ginjang ni si Kartini do dung i pe asa si Manarsar jala siampudan ma si Saurlin tubu ni natorasna. Hinorhon ni na so boi i ro si Polin mangadopi parsaut nasida tung apala ringkot roha ni si Togi naeng manamuae laena i huhut marsirarion nasida.\n“Laos gogohon ma asa dohot simatuam duansa. Muse dungkon saut hamu dang hea dope rap marasipanganon hita dohot Simatuam di jabu on” ninna Ompu Pangadean boru mandok si Togi na martahi laho ibana dohot si Kartini mandok si Polin asa marsipanganon di bagas nasida.\n“Dang gabe dokdok tuhuhon molo ingkon dohot simatuaku annon?”\n“Dia dokdok i, ai so ingkon maneat pinahan lobu ho ala ro simatuam mardalani rap dohot laem tu jabum. Holan dalan marsirarion do na mangan i” ninna Ompu Pangadean boru.\nMarsogotna i dung mareak tonga ari saut do ro si Polin dohot duansa natorasna laho marsipanganon di bagas ni ibotona si Kartini.\nMansai porhot dijalang Ompu Pangadean ibotona Amani Polin dohot edana Nai Polin, suang songon i paramanna si Polin. Sude tahe nasida na opat na sajabu tung mansai las roha nasida haroro ni tamue nasida asa rap marsipanganon nasida.\nDung sidung nasida marsipanganon, ganjang nasida marsirarion, marsarito, tarlobi si Polin dipatorang ibana pardalan ni singkolana dohot rohana laho karejo tu Pakanbaru di parusahaan na mandiori miak ala tammat sian jurusan pertambangan do ibana.\n“Tu hamu Abang Togi dohot ibotongku, nunga turpukmuna padua songon i ingkon hamu na dua nama na gabe paturehon Among dohot Inong songon i nang Amangboru dohot Namboru. Pangidoanku dos rohamuna Abang dohot itoan on manganturen natuatuanta on. Tarlumobi molo toho ngalian natuatua on ingkon denggan do anturehononmuna” ninna si Polin tu huhut mamereng dompak Laena si Togi.\n“Bah. Boasa dohononmu abang tu laemon Among?” ninna Ompu Pangadean boru.\n“Ai di ginjangku do dua taon Abang on, jala na uju i pe sai abang do ahu manjouhon ibana” ninna si Polin.\n“Naujui i do i Tulang naposo. Ianggo saonari ingkon lae do dohononmuna tu si Togi. Jala si Togi pe haduan molo dung marhasohotan hamu jouhonanna ma tu hamu Tunggane, alai ala so marhasohotan dope hamu boi ma jolo jouhonna hamu mar Lae. Ndang boi be dohononmu abang songon na uju i. I do tanda na so ise hamu asa tangkas diboto jolma i” ninna Ompu Pangadean doli.\nMarsialusan nasida, marsipasahat hatana be, sipata rap mengkel. Olo sipata gabe songon na marsipansotsothon hatana be, marsitipaan hata nasida alani hottotna roha nasida na marhulahula boru i.\n“Jai, andigan do hamu Lae borhat tu Pekanbaru?” ninna si Togi tu si Polin.\n“Ingkon jolo sian Jakarta nama muse ahu Lae, ala di Jakarta do Kantor Besar ni Perusahaan i, muse angka ijasahku pe so buat dope” ninna si Polin mangalusi.\n“Paboa hamu molo laho mulak hamu da Lae” ninna si Togi.\n“Pola dipadua hali ho manungkun Laemi Togi, ai na naeng lehononmu do ongkos ni Laemi mulak tu Jakarta?” ninna Ompu Pangadean boru huhut mengkel.\nHohom Amani Polin dohot Inantana i mambege pargaiton ni Ompu Pangadean boru tu helana i.\n“Aha huroha singkalna molo si Togi mangongkosi Tulang naposo on mulak tu Jakarta. Songon pandok ni natuatua : songon na mandanggurhon tu dolok do mangalehon tu hulahula, sai matua tuat do singkat ni na ni lehon tu hulahula marlompit ganda marhitehite tangiang dohot pasupasu ni hulahula i” ninna Ompu Pangadean doli.\nGabe songon na unduk si Togi, songon na tarjergot panghilalaanna ala ni hata ni natorasna i. Songon i nang si Kartini dang tarberengna ibotona i.\n“Adong dope hepeng hutiop hami, ai so habis hepeng na sinali nami nantoari sada. Sae dope ongkos ni si Polin i laho mulak” ninna Nai Polin ala tompu asi rohana marnida helana i.\n“Daong ninna hamu Inangbao. Dang sala pardungketdungketan ni helamuna on mangongkosi Laena. Muse so bait na so adong laho patupaon ni si Togi, ise be dongan ni Tulang naposo on marariari, marsisungkunan ia so tu laena dohot ibotona parumaen nami on. Hita pe ninna hamu ingkon so marnaloja do tu angka gellengta on laho mangajari asa boi nasida muse marsitungkolan marsipadimundimunan. Halahon nama haduan na sapanganan, sapanghilalaan, ianggo hita na laho matenama” ninna Ompu Pangadean doli.\nGabe sai tungki do Nai Polin, dang tagam rohana songon i burju ni Ompu Pangdean hape tu nasida tarlumobi tu anakna i. Dang adong dibahen nasida dao helana si Togi tu nasida simatuana dohot tu gellengna. Dang dibolati Ompu Pangadean hape boruna i tu ibotona nang tu nasida natoras ni si Kartini.\n“Bah gabe hohom do ho Togi, na borat do dihilala ho hatangki?” ninna Amongna tu si Togi.\n“Daong Among. Toe ma Lae, marsogot ma i tahatai, hea do i Lae pasombuonku Lae?. Tangianghon hamuma Among, Inong dohot Lae anggiat hami tarlumobi borumuna naung denggan pamatangna asa hipas ibana dao angka parsahiton dohot angka hangalan. Pos roha ni Lae, songon pandok ni Lae nangkin haminama na laho manganturehon Among dohot Inong on di huta ala hamu laekku na opat sude do dao. Dang na pajolohon hata ahu dohot ibotom on, sai tamba ma angka si las ni roha ni hami nang di hita saluhutna jala tiur angka pansarian dang tung gabe so rohahononku Laeku halak Among dohot Inong, ai nunga huetong nasida songon apala natorashu. Dang marimbar i di ahu, songon ibotom on na mambahen ndang marimba songon apala natorasna simatuana na dua on. Tangiangkon hamu ma sai lujuluju nang pansarian di hami ” ninna si Togi pohot tu si Polin.\n“Hahahaaaa, nunga songon Hampung hamu hubege lae na manghatai. Nunga boi hamu haduan pilliton ni huta on gabe Hampung. Hahaha” ninna si Polin patudu las ni rohana tu laena i.\n“Hampung…..hampung aha ma boi Laem on molo olo dope mabuk jala mulak borngin. Dang uraura gabe hampung Among “ ninna Ompu Pangadean boru mangehet si Togi.


Sayang Ni Hepeng i! | tanobato\n← Andaliman – 100 Khotbah 21 November 2010 Minggu Ujung Taon Parhuriaon\nAndaliman – 101 Khotbah 28 November 2010 Minggu Adven I →\nSayang Ni Hepeng i!\nDi sada tingki di parsermonan di bilut parhobasan, muruk ma sahalak sintua. Marbonsir ma i ala ni panorangion ni Panitia Natal taringot tu hepeng na porlu tu Pesta Natal, tarlumobi ala dipatorang Katua Panitia Natal na naeng bahenon ulaon raphat mangan di mata ni pesta i. Andorang so i, nunga adong pangidoan nasida panitia asa sude ruas mangurupi haporluan ni hepeng laho manumpahi ulaon i. Didok sintua i ma, “Boasa pola adong patupahon raphat mangan? Sayang ma hepeng marjuta-juta pasudahon laho mangan sambing. Ai so hurangan mangan ruasta. Ndang tumagon pasahaton tu korban bencana alam? Umporlu dope tu nasida pangurupion. Lok ma tataon satongkin tarlambat mangan asa mangan di bagasta be pe di ari pesta i”. Dialusi Katua Panitia ma, “I do, amang. Denggan do pangidoan ni amang sintua i. Molo martaringot tu ulaon mangurupi dongan na hona bencana alam, ahu sian parkarejoanhu pe sai dohot do terlibat langsung tu si. Alai ninna rohangku, hotma bahenonta ulaon raphat mangan sahuria songon tanda las ni rohanta di hatutubu ni Tuhanta Jesus”.\nAla hutanda do tangkas nasida na dua, jadi pos do rohangku na sian bulus ni roha nasida do panghataion i. Amang sintua sihol rohana laho mangurupi angka dongan na marsitaonon di Wasior, Merapi, dohot Mentawai; rumingkot do hepeng na naeng laho marsipanganon pinasahat tu nasida manimbangkon pinasuda tu ruas na so hurangan mangan (ala boi dope angka ruas mangan di jabuna sandiri ala rade dope di jabuna be sipanganon na tung mansai tabo …).\nSiang pangantusion ni Katua Panitia Natal, porlu do nasa ruas marlas ni roha di hatutubu ni Jesus. Laho patuduhon i, tama do bahenon marsipanganon. Ala pas do muse tanggal 26 Desember i jumpang ari Minggu, jadi haruar parmingguon ma pinatupa marsipanganon. Laos di si ma bahenon acara na hombar tu Natal, i ma pajojorhon, marende, manortor, dohot lan na asing.\nJotjot do ro di pingkiranku suman songon na piningkiran ni dongan sintua i. Alai dos do rohangku tu pandapot ni amanta Katua Panitia Natal i. Alai molo ahu nasida, tumagonan ma bahenon pesta Natal na so pola pasudahon godang hepeng (tarlumobi ma i molo papunguhon hepeng i na tung mansai maol, isarana jolo marungut-ungut ruas i pasahathon, jolo pinaksa angka donateur …). Boi do denggan pardalan ni ulaon pesta Natal i nang pe so pola godang “hepeng na mosok”. Hata Indonesia mandok: “meriah walaupun sederhana, bukan mewah karena berlimpah”.\nLungun do huhilala di piga-piga hali manonton perayaan Natal di talipisi. Binereng ma angka boru-boru na marende marpahean na so suman (tarida dagingna na so pola ingkon pataridahon), jadi ndang adong imbar na tu angka perayaan na asing. Na manortor pe ndang tortor ni Batak, atik tortor ni Batak i pe na dipasuman-suman nama. Gabe dao sian semangat Natal na sabutulna ingkon sederhana. “Ndang badia”, ninna deba dongan.\nDi huria nami – nang tu angka dongan na asing – sai huondolhon do asa unang mambahen perayaan Natal palobihu. Ingkon sederhana ma nian. Unang ala ni pesta na dao sian semangat kesederhanaan (ai aha do tahe hata Batak ni “kesederhanaan” on?), gabe dao do hita muse sian tona na binoan ni Natal. So tung sanga lupa hita (nang dohot angka gellengta) na di bara ni pinahan do tubu Jesus …


Lawak Batak Terbaru Handphone Voice Mail...\nPosted 25-08-2013 21:00 » Team Tobatabo\nNajolo pas baru masa dopen jolma marhenpon, adong ma sada cerita taringot tu na martelepon sian handpone on. Jadi dilean annakkon na ma henpone tu ama loppas, asa boi ma telepon ibana tu akka anak na sida di pangarattoan. Ia parbinotoan ni ama loppas awam dope taringot tu na marhendpon on. Goar na pe baru minggu na lewat dope di jalo ibana kiriman paket handpone on sian pangarattoan.\nDisada tikki adong ma siporlu-porlu amatta on tu anakna si no 1 di Jakarta dohot si no 2 di Medan. Hape tikki ditelepon amattai anakna na di Jakarta, tarbege ma suara ni boru-boru : Maaf, telephone yang anda hubungi sedang sibuk.\nAla dang boi tarsambung, di telepon amattaon ma tu anakna na di Medan, hape tong na manjawab : Maaf, telephone yang anda hubungi sedang sibuk.\nSongon na murhingma bohini amattaon... hape dang leleng pintor masuk ma telepon ni anak ni amatta i na di Jakarta, pintor songonon ma dialusi amatta i...\n"Ai boasa sarupa suara ni boru-boru na manjawab akka henpon muna i. Ai hutelepon ho dohot anggim, ai soara ni boru-boru manjawab. Sarupa alusna, sarupa suarana, sarupe museng goarna Si Peronikka. Ai na so adong be boru-boru na asing be dapotmuna be....??"\nHumor Batak Terbaru cerita sibutet tetang bapak dan emak\nHumor Lawak Batak Ucok dan Arab di Mikrolet Senen - Kp Melayu\nSekilas Humor Request Lagu Radio FM\nHumor Batak Guru dan Cita - Cita Murid - Muridnya\nHumor Obrolan Ina-ina Batak Lagi Hamil


Songon dia do Sitindangi Ni Jahowa mambalanjoi ulaon nasida di liat portibi?\nOrhanisasi nami pabinsarhon jala mambagi marratus juta Bibel dohot angka buku na asing ganup taon ndang margarar. Hami pajongjonghon jala mangaradoti godang Bale Harajaon dohot kantor cabang. Hami mambalanjoi marribu halak na marulaon di Betel dohot misionari, jala hami pe mangalehon pangurupion molo masa sada mara. Olo do ra sungkunsungkun roha muna, ’Songon dia do sude on dibalanjoi?’\nHami ndang papunguhon parsampuluan, guguan, manang durungdurung. Tung pe mansai godang hepeng na dihaporluhon laho mambalanjoi ulaon marbarita na uli, ndang hea hami mangidoido hepeng. Lobi sian saabad naung salpu, majalla Joujou Paboahon na paduahon dipabinsar mandok na pos do roha nami Jahowa mangurupi jala ”tung na so hea mangidoido manang mangelekelek jolma laho mangurupi”—jala memang ndang hea!—Mateus 10:8.\nUlaon nami diurupi sibasa-basa. Godang halak manghamuliatehon ulaon pangajarion sian Bibel na diulahon hami, gabe taronjar roha nasida mangalehon hepeng. Angka Sitindangi sandiri las do roha nasida mangalehon tingki, gogo, hepeng, dohot angka na asing laho mangulahon lomo ni roha ni Debata di liat portibi on. (1 Kronika 29:9) Angka na taronjar rohana mangalehon hepeng boi do dipamasuk tu poti inganan ni hepeng na adong di Bale Harajaon dohot di parpunguan na bolon. Boi do muse lehononmu marhite situs webnami, jw.org. Hepeng na dipapungu tu poti on godangan silehonlehon sian angka halak na bulus, songon sahalak na mabalu jala pogos na dipuji ni Jesus ala mandabuhon dua rimis tu bagasan poti parasian di bagas joro. (Lukas 21:1-4) Alani i, manang ise pe boi do tongtong ”marguru tu na tarbahensa” laho dilehon gabe silehonlehon na ”nionjar ni rohana”.—1 Korint 16:2; 2 Korint 9:7.\nPos do roha nami Jahowa sai tongtong mangonjar roha ni angka na naeng ’pasangaphon Ibana marhite sian sandok pangomoan’ laho mangulahon lomo ni roha ni Debata marhite ulaon mambaritahon Harajaon.—Poda Sian Raja Salomo 3:9.\nAha do na mambahen orhanisasi nami imbar tu ugamo na asing?\nLaho tu dia do dipangke hepeng na dipapungu i?\nUnduh majalah Joujou Paboahon dohot Dungo ma!\nBagihon Bagihon Songon dia do Ulaon nami di Liat Portibi on Dibalanjoi?\nSilehonlehon (opens new window)


Ulos Holong diulaon Sarimatua/Saurmatua | Raja Mandidang Sitorus\n« Mandar Hela.\nParrapoton dipartuatni natuatua Martonggo Raja manang Marria Raja ? »\nAugust 23, 2017 by Sampe Sitorus,SE (A. Hitado Managam)\nBoasa nuaeng on diparadatonni PARSIBONA (Parsadaan Raja Sitorus Dohot Boruna) Jabodetabek ndang dipamasa be ulos holong tu angka pinompar na so marhasohotan dope ?\nMangalusi sunghunsunghun i, jumolo ma jo pinaandar hata ni ompunta sijolojolo tubu na mandok :\nPitu batu martindi, sada do sitean nadokdok.\nLaos ihut tusi adong muse pandohan:\nMolo balga dengkena tontu binanga na pe balga ma.\nDia ma lapatanni ?\nManang boha pe ninna hasuhuton do hapeahan ni saluhutna, molo torop ulos dijalo hasuhuton tontu ganjang ma nang pisopiso sipasahaton nasida tu horong ni Hulahula dohot Tulang.\nMangihuthon pangantusion i dohot mamparrohahon namasa diangka ulaon Sarimatua suang songoni nang ulaon Saurmatua, sipata tubu ungutungut sian horong ni Hulahula dohot Tulang siala dihilala pisopiso napinasahat ni hasuhuton hurang ganjang tu toropni ulos najinalo nasida.\nHinorhon i mangaranap angka natuatua dohot bidang Adat diparadaton ni PARSIBONA Jabodetabek asa unang pola mardalan ulos holong tu pinompar na so marhasohotan dope, tarlumobi ma i tu horong ni pahompu. Pangaranapion i dipaandar ma i diparrapoton jala ditolopi laos dipamasa ma i diparadaton ni PARSIBONA Jabodetabek.\nNamamungka uhum naimbaru do hita PARSIBONA Jabodetabek?\nMangihuthon panuturion ni angka natuatua, najolo ninna molo ulaon Sarimatua holan 2 bulung do mardalan ulos, ima Ulos Saput ni namonding dohot Ulos Tujung ni namabalu.\nDiulaon Saurmatua dohot Maulibulung marimbar ma antong jala tarsongon on ma pardalanna:\nUlos Saput sian Tulang ni namonding.\nDung simpul pasahat Ulos Saput borhat ma hasuhuton pinomparni namonding i pasahathon Pisopiso naganjang.\nUlos Sampe Tua sian Hulahula tu namabalu.\nDung simpul pasahat Ulos Sampe Tua borhat ma hasuhuton pinomparni namonding i pasahathon Pisopiso naganjang.\nUlos Panggabei dipasahat ndung maralaman ima sada bulung sian Bona Tulang dohot sada bulung sian Bonaniari, lompit do ulos i dipeakhon diginjang ni tutup batang.\nUlos Panggabei marlapatan do i patuduhon naung gabe do na monding i jala songon dalan parhitean mangido tu Amanta Debata asa anggiat umgabean pinompar ni natuatua i tu joloan ni arion. Laos di tingki na pasahat ulos i ma didok umpasa :\nBalga ninna tiang ni ruma Umbalgaan tiang ni sopo\nNunga gabe antong natuutua on sai umgabean ma angka na sundut naumposo.\nUlos na pinasahat ni Bona Tulang dohot Bonaniari molo dibuat pomparan ni na monding i di goari ma i ulos sahat, alai boi do tong mulak muse tu Bona Tulang/Bonaniari jala digoari ma i ulos mulak.\nMolo gabe ulos sahat (dibuat) tontu gumanjang ma pisopiso sipasahaton (pinomat dos dohot tuhor ni ulos i). Molo tung pe gabe ulos mulak tong do mardalan pisopiso alai tutu moru ma ganjang ni pisopiso i (sadia nataronjar sian roha ni hasuhuton nasa i ma dilehon tu napasahathon ulos i).\nIa na masa nuaeng on di tano parserahan di pangarantoan on, ulaon Sarimatua pe nunga sude horong ni Hulahula dohot horong ni Tulang, pasahathon ulos tu pinompar ni na monding i. Digoari ma ulos napinasahatna i ulos holong, ninna parbue ni holong ma ulos i.\nMolo pinarateatehon do pardalan ni ulos on, nunga tung malobihu. Sude do horong ni Hulahula songoni nang Hulahula ni na martinodohon (marhahamaranggi), Hulahula ni anak manjae, horong ni Tulang (sian Tulang, Tulang Robobot, Bona Tulang) sahat tu Bonaniari pasahathon ulos. Sipata do pinarrohahon Hulahula dohot Tulang i pasahathon ulos, ris tu sude pomparan ni na monding i.\nAlai adong do tong namambahen ulos i di pasahat tu perwakilan pomparan ni namonding (ndang tangkas songon dia ruhut dohot parture ni hasahatan ni ulos i, sipata dipangido tu hasuhuton asa nasida ma mangaturhon hasahatanna). Olo do sipata torop ni ulos i lobi sian 10 pola sahat tu 17 ulos.\nAlus ni i rontu pasahaton ni pomparan ni namonding i ma muse pisopiso tu ganup horong Hulahula dohot Tulang na pasahathon ulos i, olo ma godang ni pisopiso i pinomat ratusan ribu sahat tu jutaan rupiah.\nMardomu tusi tubu ma “kesan na bersifat negatif” isarana :\nNdang marlapatan ulos i (terkesan diumbar) ai hira songon namanjalo kado manang manuhor ulos nama\nSuda partingkian, olo sipata sahat tu pukul 16.00 asa borhat tu udean.\nGabe manambai boban / nadokdok situhukhon ni pomparan ni na monding i.\nSipata ndang haru diantusi pinompar ni na monding i paradaton, sai diunduhi songon dia panghataion ni natuatua di tingki na martonggo raja, hape Pitu batu martindi sada do sitaon nadokdok ima pinomparni namonding i.\nBoi do tubu hansit ni roha di pomparan ni na monding i, isarana :\nMolo ulos i dipasahat tu perwakilan. Tu ise do hasahatan ni ulos i ? tu sihahaan, tu siampudan manang tu nagumodang mangharugihon ulaon i do?.\nOlo do sipata adong pinompar ni na monding ndang mandapot ulos holong i, ala dao huta ni Hulahula na gabe ndang boi ro, ia so i, Hulahulana sian suku na asing na so mangantusi adat ni halak Batak (angka Hulahula ni anak manjae ma on).\nNdang sai do uli ni ulos i, sian Hulahula ni anak sihahaan ala paradongan dipatupa ulos na arga, sian Hulahula ni si anggian ala pogos gabe roa, ala ni i tong do manghorhon tu na hurang denggan panghilalaanni si anggian i.\nMolo hurang ganjang pisopiso i sipata adong ma ungutungut ni Hulahula dohot Tulang.\nNinna, sahat tu partingkian on di horong ni pomparanni Sipaettua suang songon i di pomparan ni PANGULU PONGGOK NAIBORNGIN, nangpe naung sarimatua manang saurmatua namonding i ndang masa mardalan ulos tu pinomparna, alai ianggo ulos saput dohot ulos tujung/sampetua ingkon mardalan do i.\nMolo boti, mangalusi sunghunsunghun na di ginjang i, ndang namamungka uhum naimbaru hape hita PARSIBONA Jabodetabek.\non November 15, 2017 at 6:29 pm | Reply Hans\nSependapat do au di si Lae.\nBudaya & Adat Batak (131)\nInang Namora Boru vs Inang Soripada\nMaminta Gondang Tortor Paniaran di Ulaon Saur Matua\nMANGGULUT IMPUT NI LEANGLEANG\nJambar Osang tu boru.\nPangantusion taringot tu Pitu Lili Pa Ualu Jugia\nMANGHUNTI TANDOK BOLON HATUAON NI ANGKA INA.\nMolo litok aek di jaean, tingkiron ma tu juluan. (Bila air keruh di hilir, periksalah ke hulu)\nPARTORDING NI ULAON SAUR MATUA. (Ina)\nEtiket/Aturan makan prasmanan/buffet.\nSampe Sitorus,SE (A.… on Pangantusion Ulaon di ALAP…\nWesly sihombing on Pangantusion Ulaon di ALAP…\nLulu on Perceraian (sirang) dalam pers…\nNay on Perceraian (sirang) dalam pers…